Neizvestan termin glasanja o statusu\nBranka TRIVIC, Gëzim BAXHAKU, Gjeraqina TUHINA\nAhtisarijev predlog konačnog statusa Kosova trebalo bi da se nađe u Ujedinjenim nacijama krajem ovog meseca, ali šta će se dalje događati i kakva će biti dinamika daljeg procesa – prilično je neizvesno. Dušan Janjić, koordinator Foruma za etničke odnose:\n„Prvi veliki posao koji predstoji, to je usaglašavanje stava u samoj Evropskoj uniji, i nema izgleda da će se taj problem rešiti pre nemačkog predsedavanja, a to znači pre sastanka grupe G8. Dakle, zemlje poput Britanije, Amerike, koje insistiraju na kratkim rokovima, sada ulažu nadu da će se to dogoditi u toku tog sastanka. Međutim, to neće ići tako lako.“\nUprkos ubrzanju američke diplomatije, primetna je činjenica da nije utvrđen precizan datum donošenja nove rezolucije. Najveću meru neizvesnosti u ovom kontekstu unosi nemogućnost da se predvidi stav Rusije, koja raspolaže pravom veta u Savetu bezbednosti UN-a.\nUprkos očekivanjima na Kosovu da bi se novi status mogao definisati i pre početka leta, strani analitičari predviđaju da do novih diplomatskih pomaka neće doći do samita G8 u Nemačkoj u junu mesecu, kada će zapadni lideri o Kosovu pokušati da se dogovore sa ruskim predsednikom Putinom. Dušan Janjić:\n„Koliko se već sad zna, Putin nije spreman da o Balkanu razgovara na sastanku G8. Bojim se da Frid i ovi, bez obzira što imaju nameru koja je vođena interesima njihovih vlada, da izbegnu Kontakt grupu, to neće moći. Tako da ovo treba shvatiti kao diplomatske pritiske.“\nProfesor Danilo Turk, profesor međunarodnog prava na ljubljanskom Pravnom fakultetu i bivši pomoćnik generalnog sekretara Ujedinjenih nacija, kaže da bi proces rešavanja kosovskog statusa u sistemu Ujedinjenih nacija mogao trajati neko vreme:\n„Meni izgleda da će za raspravu i pripremu rezolucije biti potrebno nekoliko meseci. Tu mislim i na proces pripreme koji će teci u okviru Kontakt grupe. Ukratko, ne verujem da se to može dogoditi za nekoliko nedelja, nego za nekoliko meseci. Kad ovo kažem imam u vidu poznavanje procesa u Savetu bezbednosti i tu vrstu problema.“\nNeki glasovi iz Rusije, poput „Nezavisimaje gazete“, sugerišu da Moskva u Savetu bezbednosti neće glasati za Ahtisarijev plan, ali da će stavljanje veta biti suviše radikalan korak. “Vremja novosti” citira direktora Instituta za zajednicu nezavisnih država Konstantina Zatulina koji smatra da će sudbina plana finskog diplomate zavisiti umnogome od pozicija Rusije i Kine i da će Rusija, verovatno, upotrebiti veto. „Pozicija Rusije u odnosu na ovaj problem nije se promenila i ona će u Savetu bezbednosti insistirati na pronalaženju kompromisa“, izjavio je predstavnik ruskog Ministarstva spoljnih poslova Andrej Krivcov za „Komersant“.\nI Ričard Holbruk, u tekstu u „Vašington postu“, boji se ruske opstrukcije i predlaže da američki predsednik Buš pošalje Moskvi oštru poruku da će biti odgovorna za haos koji će nastati ako blokira Ahtisarijev plan i da će ta blokada uticati i na druge aspekte odnosa Rusije sa zapadom. Lopta je, dakle, u dvorištu Moskve. Profesor Danilo Turk:\n„Mislim da Rusiji nije u interesu da na tom pitanju nađe izolovana. Rusiji nije u interesu da se angažuje na način koji bi je odveo u izolaciju od drugih, da dok svi drugi budu podržavali Ahtisarijev predlog plana ona završi u ljutoj opoziciji po svaku cenu, tako da mi se čini da će se kompromis sa Moskvom, ipak, postići.“\nNaš sagovornik smatra da su sazreli uslovi za raspravu o statusu Kosova, ali da nemaju smisla priče o ubrzanju ili odlaganju procesa i objašnjava zašto:\n„Savet bezbednosti ima svoju dinamiku i mislim da nije moguće govoriti niti o ubrzanju, niti o odlaganju. To je stvar rasprave velikih sila u Savetu bezbednosti, tako da se željama za ubrzanje ili odlaganje ne može ništa postići. Mislim da će u toku 2007. godine doći do kompromisa na podlozi Ahtisarijevog nacrta.“\nDusko Janjić, koordinator foruma za etničke odnose, poručuje da Beograd ne treba da gaji nade da će se nekim čudom izostati nova rezolucija o Kosovu:\n„Rezoluciju treba očekivati na kraju godine. Nje će sigurno biti, tu Beograd ne treba da se zavarava, i ona će se sigurno baviti novim međunarodnim prisustvom. Najverovatnije će dati mandat Evropskoj uniji i najverovatnije neće zadovoljiti Albance što se tiče imenovanja te misije. Ali ostaje taj važan, nerešen problem – koje će biti mesto Saveta bezbednosti.“\nOdlaganje odluke može biti opasno\nNajveći deo posla koji se odnosi na rešavanje statusa je završen sastankom na najvišem nivou između predstavnika Prištine i Beograda 10. marta u Beču. Sada predstoji nastavak procesa u Savetu bezbednosti UN, koji će se, ako ne bude velikih neslaganja, okončati do kraja maja ove godine, smatraju politički analitičari na Kosovu. Ipak, ne isključuju mogućnost odlaganja koja, prema njima, može biti najveća opasnost po proces.\nShkelzen Maliqi ističe da je projekat predloga statusa sada zaokružen i da će kao takav biti predložen Savetu bezbednosti UN:\n«Savet bezbednosti ima neke uobičajene procedure odlučivanja. Predlog nakon što bude primljen ulazi u proceduru i o njemu odlučuju stalne članice ali i promenljivi deo Saveta bezbednosti UN.»\nZatim se sponzoriše rezolucija koju će u prethodno utvrđenim procedurama usvojiti Savet bezbednosti UN. Maliqi ističe da već postoji nekoliko mogućih verzija daljih kretanja u donošenju nove rezolucije:\n«Ako se odmah obezbedi podrška za jednu rezoluciju ona se može usvojiti vrlo brzo, međutim, ako ima smetnji ili ako se tome suprostavi Rusija, ili pak ne obezbedi potrebna većina za izglasavanje rezolucije, onda nova rezolucija ne ulazi u proceduru Saveta bezbednosti.»\nNajverovatniji scenario, prema Maliqiju, je da se do kraja maja postigne sporazum i donese rezolucije. Međutim, ako se to ne desi onda će se o tome razgovarati na sastanku između američkog i ruskog predsednika Džordža Buša i Vladimira Putina, na sastanku zemalja članica G-8 i tada verovatno postići dogovor kako rešiti ovo pitanje. Maliqi smatra da su, na osnovu izjava američkog državnog sekretarijata i poznatih međunarodnih analitičara, male šanse da Rusija upotrebi veto. Maliqi, međutim, ne isključuje mogućnost da Savet bezbednosti donese nešto blažu rezoluciju u kojoj se eksplicitno neće spominjati nezavisnost Kosova, ali kojom će se to podrazumevati.\nPolitički analitičar Iljir Dugoli je manje optimista od Maliqija. On smatra da je najveća opasnost po proces utvrđivanja statusa Kosova mogućnost odlaganja odluke u Savetu bezbednosti UN. «Ja mislim da je opasnost od odugovlačenja procesa najveća opasnost i ta mogućnost nije eliminisana», kaže Dugoli i ističe kako su zapadnoevropske zemlje i Sjedinjene Države pokušale da ostave utisak da su iscrpljene sve mogućnosti za kompromisno resenje, koje se postiže uz saglasnost obeju strana. Međutim, od strane Rusije je stavljeno do znanja da se zalaže za rešenje koje je obostrano prihvatljivo.\n„Zbog postizanja konsenzusa unutar međunarodne zajednice možemo doći u situaciju kada će biti pokušaja za dalje odugovlačenje rešenja statusa», kaže Dugoli i dodaje da ne veruje da kosovski faktor može izaći iz scenarija međunarodne zajednice o rešavanju pitanja Kosova, koji podrazumeva da se iskoriste sve mogućnosti za usvajanje nove Rezolucije koja će proći kroz Savet bezbednosti UN.\nMeđunarodna zajednica, prema Dugoliju, nije razmišljala o alternativi ovakvoj situaciji, iako se tu i tamo govorilo o neposrednom proglašenju i priznavanju nezavisnsoti Kosova, ali konsenzus ostaje kao orijentacija međunarodne zajednice. Kako je najavljeno iz kancelarije UNOSEK-a, zamenik glavnog pregovarača za status Alber Roan ovih dana treba u sedište UN u Njujorku da dostavi predlog koji je pripremio Marti Ahtisari.\nPieter Feith briselski favorit za šefa misije\nMisija EU na Kosovu neće ni izbliza biti slična misiji UNMIK-a, ni po sastavu niti mandatu, saznaje Radio Slobodna Evropa od izvora u sedištu Unije. Briselski favorit za šefa misije je holandski diplomata Pieter Feith koji je bio na čelu misije EU u Indoneziji, a u javnosti je poznat kao vođa misije NATO-a u Preševskoj dolini i Makedoniji. Njegovo imenovanje može biti zvanično tek kada ga potvrdi Savet bezbednosti Ujedinjenih nacija.\nU poverljivom dokumentu, koji smo imali u uvid, stoji da će celokupna misija imati 72 člana – evropskih državljana. Članovi misije zaduženi za vladavinu prava, tj međunarodni policajci, tužioci i sudije, nisu obuhvaćeni ovim brojem. Prema navedenom dokumetu, upravljanje Kosovom će biti prepušteno lokalnim vlastima.\nŠef misije Evropske unije, koji će ujedno imati i funkciju predstavnika međunarodne zajednice na Kosovu, u naredne dve godine će uživati bonska ovlaštenja, što podrazumeva i veto na moguće odluke kosovskog Parlamenta, za koje se smatra da su u suportnosti sa rešenjem o statusu. Šef misije će takođe, slično kao u Bosni i Hercegovini, imati pravo da razreši dužnosti političare za koje smatra da ometaju sprovodjenje rešenja o statusu. Šef misije na Kosovu, kako stoji u ovom dokumentu, je jedina osoba ovlaštena za tumačenje rešenja o statusu Kosova.\nIako su pripreme za preuzimanje misije na Kosovu već u finalnoj fazi, ipak Evropska unija neće moći da započne rad na terenu bez Rezolucije Saveta bezbednosti Ujedinjenih nacija. Ovo je nedavno potvrdio i sam evropski šef diplomatije Havier Solana koji je rekao da se čeka usvajanje rezolucije u New Yorku, kako bi se stvorile prilike za preuzimanje misije od UNMIK-a. Dobro obavešteni izvori su nam potvrdili da će sam tekst rezolucije biti sačinjen od tri glavna elementa: najprije, rezolucija 1244 i sve ostale rezolucije o Kosovu će biti nevažeće. Odobriće se otvaranje međunarodne civilne kancelarije – kako će se zvati misija i poslednja tačka odnosiće se na upute bazirane na sveobuhvatnom dokumentu Martija Ahtisarija o konačnom statusu Kosova.


Nikolić ovlastio ministra odbrane da stavi vojsku u pripravnost | Banjaluka.net\nNikolić ovlastio ministra odbrane da stavi vojsku u pripravnost\nPredsjednik Srbije Tomislav Nikolić ovlastio je ministra odbrane da u slučaju potrebe stavi Vojsku u punu pripravnost da bi mogla da zaštiti građane, državu i imovinu od svih bezbjednosnih izazova koji dolaze spolja, saopštio je ministar pravde Nikola Selaković.\nSelaković je poslije sjednice Saveta za nacionalnu bezbednost Srbije rekao da to odobrenje znači da ministar odbrane, u odsustvu predsjednika Republike, može da donese odluku o angažovanju vojske, ukoliko za to bude potrebe, odnosno ako policija sama ne bude mogla da održi red i mir.\n– Državni organi, bezbjednosne službe imaće dovoljno vremena, prostora i kapaciteta da odgovore na svaki bezbjednosni izazov i zaštite državni poredak i građane- rekao je Selaković novinarima.\nSavet za nacionalnu bezbjednost je na inicijativu Biroa za koordinaciju službi bezbjednosti razmatrao mjere koje bi bile najadekvatniji odgovor Srbije na potencijalnu eskalaciju migrantske krize na balkanskoj ruti.\nSjednici su prisustvovali premijer Srbije Aleksandar Vučić, šef Bezbednosno-informativne agencije /BIA/ Aleksandar Đorđević, ministar pravde Nikola Selaković, načelnik Generalštaba Vojske Srbije LJubiša Diković, te Dušan Vujović, koji do izbora novog ministra odbrane obavlja tu funkciju, i ministar unutrašnjih poslova Nebojša Stefanović.\nČlanovi Savjeta za nacionalnu bezbjednost su predsjednik Republike, predsjednik Vlade Srbije, ministri odbrane, unutrašnjih poslova i pravde, načelnik Generalštaba Vojske Srbije, direktor BIA, rukovodilac vojne službe bezbjednosti u Ministarstvu odbrane i rukovodilac Vojno-obaveštajne službe u Ministarstvu odbrane.


Ivan Marinković u kafanskom izdanju | Beograd Noću\nIvan Marinković u kafanskom izdanju\nvesti • 16. Februar 2014.\nIvan Marinković u kafanskom izdanju.\nSve popularniji Ivan Marinković bivši muž pevačice Goce Tržan posle izlaska sa Farme ne prestaje da intrigira javnost. Toliko je postao popularan da je konstantno prisutan u medijima, a samim tim i u noćnom repertoaru Beograda. Sinoć je popularni Marinković zrno kafanske sreće potražio u kafani Dionis i vidno se lepo provodio. Od kako je izašao sa Farme ovaj mladi čovek za kog mediji nisu ni sigurni čime se odista bavi pobrao je mnoge simpatije.\nUspeo je da ostvari ljubav sa Sarom Trajanović zbog koje je na Farmi imao vidne promene raspoloženja jer se ona nije izjašnjavala o svojim osećanjima prema njemu. Marinkoviću popularnost vidno prija, kako je nedavno izjavio planira čak da snimi i duet sa Suzanom Perović koja je takođe učestvovala na prošloj Farmi, te mu se izgleda smeši pevačka karijera.\nKafana Dionis je mesto gde ne treba da gušite svoje emocije, baš naprotiv, sinoć uz Cunami Bend bilo je veoma ludo u jednoj od najlepših prestoničkih kafana. Kafana Dionis vas naprosto zove da se provedete kao nikada pre, sve u vezi sa njom je perfektno i to morate doći da vidite.\nVečeras u kafani Dionis ponovo vas zabavlja pravi muzički uragan najpoželjniji bend u gradu Cunami Bend, koji će oduvati sve loše vibracije. Kafana Dionis je prava meračka kafana, u njoj ćete pronaći sve što vam srce ište i mnogo više od toga, ovde će vam kafanski dani biti kao iz najboljih kafanskih pesama, onih koje su nadživele sve ratove, raspade, pa i generacije. U kafani Dionis svi teže za istim ciljem, a kroz najbolji provod koji samo ovde spava uvek ga i ostvare, a vi proverite na šta smo tačno mislili.\nVaša kafana je definitvno kafana Dionis, da biste se u to i uverili besplatno rezervišite najslađe momente kafanske baštine i to putem vašeg omiljenog vodiča kroz noćni život prestonice – beogradnocu.com, odnosno putem našeg korisničkog Call Centra 063 33 33 44 ili Online. Mi za vas pripremamo najsvežije i najatraktivnije informacije vezane za noćni život Beograda.


U Negotinu juče organizovan Dečji dan - Tempo Naxi radio\nU Negotinu juče organizovan Dečji dan\n11. јуна 2021. 11. јуна 2021. Zoran Nikolic\nJuče je na Trgu Stevana Mokranjca u Negotinu organizovan Dečji dan u okviru programa „Za napredak Negotinske Krajine – složno”, koji organizuje Kompanija „Elixir Group” u saradnji sa lokalnom samoupravom.\nDeca Predškolske ustanove „Pčelica”, njihovi vaspitači i roditelji uživali su u sportskim igrama, đuskanju sa kišobranima i poklonima koje su pripremili Kompanija „Elixir Group” i Muzej Krajine. U okviru programa “Za napredak Negotinske krajine – složno”, danas od 16 do 20 časova na Trgu Stevana Mokranjca biće održan i Sportski dan, uz učešće predstavnika sportskih klubova koji i inače okupljaju veliki broj mladih.\nProgram će biti zaokružen sutra, takođe na Trgu Stevana Mokranjca u okviru kojeg će „Elixir Group” i „Elixir Foundation” uručiti predstavnicima lokalne samouprave ček na 100 miliona dinara za realizaciju projekata održivog razvoja, unapređenja zdravstvene zaštite, očuvanja kulturne i istorijske baštine, ali i radove i nabavku opreme u 24 školska objekta na području opštine i druge projekte na uređenju javne i komunalne infrastrukture.\nDa li će zaječarci gledati uživo „baraž meč“ Sloga (Požega) – Timok 1919


Srbija u Pokretu | Predrag Stojičić : Priče su ono što pokreće na akciju!\nKako je nedavno organizovana, u ovom ciklusu, prva radionica o javnom narativu, Direktor Fabrike promena, Predrag Stojičić govorio je o veštinama koje su polaznici imali priliku da savladaju, o tome zašto je javni govor važan i u kojim oblastima života ga je moguće primeniti.\nSRBIJA U POKRETU: Pre više od dve nedelje Srbija u pokretu organizovala je, u ovom ciklusu, prvu po redu radionicu o Javnom narativu. Čime se, u stvari, bavi jedna radionica ovog tipa?\nPREDRAG STOJIČIĆ: Javni narativ je liderska veština koja u osnovi razvija sposobnost polaznika da pronađu i ispričaju ličnu priču koja ističe vrednosti u koje ljudi veruju i izaziva emocije koje ih motivišu na promenu i pokreću na akciju.\nSRBIJA U POKRETU: Šta je ono s čime su polaznici na ovom seminaru mogli podrobnije da se upoznaju i koje veštine evenutalno da savladaju?\nPREDRAG STOJIČIĆ: Priče su svuda oko nas. One nas pokreću, čine da se osećamo živim, inspirišu nas da budemo bolji i uspešniji. Ljudski apetit za dobrom pričom počinje u detinjstvu, kada roditelji provode više od 80% vremena sa decom pričajući im priče, učeći ih tako da se suočavaju sa izazovima života, razlikuju dobro od zla i izgrade svoj jedinstven stav. Priče ništa manje nisu važne ni odraslima gde se svake godine milijarde dolara troše i zarađuju u filmskoj industriji. U osnovi svakog uspešnog filma nalazi se ništa drugo nego – dobra priča. Zašto su nam priče toliko važne? Naučna istraživanja pokazuju da su priče zapravo način da se komuniciraju ljudske vrednosti i emocije.\nZbog toga su polaznici ovog seminara imali prilike da nauče kako da ispričaju svoju ličnu priču, kako da koristeći tehniku javnog narativa objasne drugima šta ih pokreće i pozovu ih da im se pridruže.\nSRBIJA U POKRETU: U kojim oblastima života i rada bi ono što su savladali na radionici moglo biti od koristi učesnicima?\nPREDRAG STOJIČIĆ: Javni narativ se može koristiti u svim oblastima života u kojima je potrebno pokrenuti ljude na akciju. Od pokretanja porodice i komšija, preko političkog mobilisanja, do motivisanja ljudi da rade u kompaniji. Priče su ono što pokreće na akciju.\nSRBIJA U POKRETU: Kada u budućnosti možemo očekivati novu radionicu ovog tipa?\nPREDRAG STOJIČIĆ: Srbija u pokretu planira da u narednom periodu organizuje redovno, makar jednom mesečno radionice o Javnom narativu. Zainteresovani gradjani se u svako doba mogu javiti putem maila na pokreni@srbijaupokretu.org i dobiće obaveštenje o prvoj sledećoj radionici.\nSRBIJA U POKRETU: Nakon Public Narrative radionice, Srbija u pokretu otvorila je i Konkurs za pokretače i pokretačice. Osim razvijanja liderskih veština, šta je ono što ovaj tromesečna praksa nudi učesnicima?\nPREDRAG STOJIČIĆ: Ovo je prvi put da Srbija u pokretu organizuje ovakav vid liderske prakse i Ona je pre svega namenjena građanima koji primećuju da neke stvari mogu biti bolje i nervira ih što niko ništa ne preduzima. Pokretači Srbije u pokretu su građani/ke (od 18 do 118) koji žele da volonterski preuzmu odgovornost da pokrenu zajednicu i promene okruženje u kome žive.\nSvaki Pokretač/čica radi na problemu iz svog komšiluka sprovodeći kampanju organizovanja zajednice i pravljenja promene u svom okruženju.\nSRBIJA U POKRETU: Na koji način će se vršiti selekcija kandidata?\nPREDRAG STOJIČIĆ: Prva faza je intervju sa direktorom Fabrike i Izvšnom direktorkom Srbije u pokretu. Kandidati koji prođu ovu fazu selekcije biće pozvani na prvi eliminacioni seminar na kome će imati zadatak da osmisle, razviju i predstave 3 minutni motivacioni govor. Nakon toga kandidati će imati zadatak da regrutuju svoj tim i dođu sa timom na seminar o organizovanju zajednica i pravljenju kampanja. Kandidati koji uspešno prođu sva tri segmenta dobiće titulu Pokretaća Srbije u pokretu i u naredna tri meseca punu podršku za sprovođenje njihovih aktivnosti. Iako je proces selekcije vrlo zahtevan, na svakom koraku kandidati će imati prilike da dodatno usavršavaju svoje veštine, tako da čak i ako ne budu izabrani za Pokretača/čicu Srbije u pokretu imati benefit od učestvovanja na konkursu.\nRazlog za ovako neuobičajan proces selekcije leži u činjenici da se tkom njega testira liderski potencijal kandidata, koji je nemoguće testirati bez stavljanja kandidata u realne životne situacije u kojima treba da se pokažu kao lideri.\nOrganizovanje zajednice uz kafuJubilarni Ignite – veče inspiracije


Air Cairo sledeće godine uvodi direktne avio linije Niš-Šarm el Šeik?\nNakon skoro dve godine od kada je egipatska avio kompanija FlyEgypt odbijena od strane Direktorata civilnog vazduhoplovstva Srbije - još jedna avio kompanija najavila je mogućnost pokretanja letove do Niša, ovogo puta do poznatog letovalista Šarm el Šeik\nEgipatska niskotarifna avio kompanija Air Cairo, mogla da pokrene diretkne letove iz Niša jednom nedeljno i to prema Šarm el Šeiku. Kako prenose mediji, vlasti Egipta koji su nedavno i posetili Niš, spremni su da subvencionišu letove do Šarm el Šeika i da ih obavlja njihova avio-kompanija - izjavio je niški većnik Nenad Stanković. Podsetimo, ovo nije prvi put da egipatske avio kompanije pokušavaju da uvedu direktne linije sa aerodroma Konstantin Veliki.\nRegulatorno telo odbilo je 2019. godine da izda dozvolu kompaniji FlyEgypt da uspostavi liniju od Niša do Hurgade, dok je avio kompaniji Air Cairo tada zabranjeno da poveća broja letova sa pet na sedam od Hurgade do Beograda, te da uvede nove letove do letovališta Šarm el Šeik.\nDirekcija za civilno vazduhoplovstvo Srbije nije tada dala formalno objašnjenje zašto je tada preduzela tako žestoku politiku prema egipatskim avio prevoznicima, iako su slične mere sprovedene i 2015. godine kada je Nesma Airlines blokiran na letovima između Hurgade i Beograda, dok Air Kairu je uskraćeno odobrenje da poveća frekvencije na istoj ruti.


Moja Srbija u Čačku - Ozonpress :: internet portal\nMoja Srbija u Čačku\nPromotivni turistički karavan ,,Moja Srbija“ danas je doputovao i u Čačak. Organizator karavana je Turistička organizacija Srbije, a Čačani su danas imali priliku da se upoznaju sa turističkom ponudom iz svih regiona Srbije.\nManifestaciju su otvorili direktorka Turističke organizacije Srbije Gordana Plamenac, predsednik Skupštine grada Veljko Negovanović, direktor TOČ-a Dragomir Savić i ministrar trgovine, turizma i telekomunikacija Rasim Ljajić.\nMinistar trgovine, turizma i telekomunikacija Rasim Ljajić rekao je da je danas završeno prijavljivanje ugostiteljskih objekata koji su zainteresovani za primanje vaučera Vlade Srbije za letovanje i konačan broj je 243 ugostiteljska objekta.\nLjajić je, prilikom otvaranja turističke manifestacije „Moja Srbija“ u Čačku, rekao da je Vlada Srbije izdvojila pet miliona evra za subvencionisanje građana koji odluče da letuju u nekoj od domaćih turističkih destinacija.\n„Svaki deo zemlje je pokriven, svako ko ima šta da ponudi u oblasti turizma se prijavio i ovaj broj prijava je iznad svih naših očekivanja. Verujem da ćemo imati isto tako veliko interesovanje građana potencijalnih korisnika vaučera“, rekao je Ljajić novinarima nakon otvaranja manifestacije.\n„Građani tri puta više troše u inostranstvu nego u zemlji. Ova kampanja nema nameru da odvraća ljude od mora, ona je krajnje realistična, želimo da pomognemo ljudima koji nemaju mogučnosti da letuju u inostranstvu i sa druge strane želimo da promovišemo turističke potencijale koje ova zemlja ima“, rekao je Ljajić.\nOn je dodao da je za prvih pet meseci ove godine porastao broj turista u Srbiji za 15 odsto.\n50.000 turista dnevno otkaže rezervacije u Grčkoj


Sastanak Lavrova sa Dodikom i rukovodstvom Srpske\nDecembar 14, 2020 18:31\nU sedištu Republike Srpske u Istočnom Sarajevu večeras je počeo sastanak predsedavajućeg i srpskog člana Predsedništva BiH Milorada Dodika i rukovodstva Republike Srpske sa ministrom inostranih poslova Ruske Federacije Sergejom Lavrovom, koji je svoju posetu regionu počeo u Srpskoj.\nSastanku prisustvuju predsednica Srpske Željka Cvijanović, predsednik Narodne skupštine Republike Srpske Nedeljko Čubrilović i predsednik Vlade Srpske Radovan Višković, te brojni predstavnici javnog i političkog života.\nSastanku prisustvuju i članovi kolegijuma oba doma Parlamentarne skupštine BiH Nebojša Radmanović i Nikola Špirić, kao i predsedavajući Saveta ministara Zoran Tegeltija.\nDodik je prethodno rekao da očekuje da bude potvrđeno međusobno razumevanje Srpske i Rusije, koja nikada nije ugrozila teritorijalni integritet BiH nego je smatrala da treba da zaštiti sve delove u skladu sa Dejtonom.\nOn je naveo da je Lavrov jedan od retkih diplomata u svetu koji do u detalje razume situaciju u BiH i dodao da veruje da će biti potvrđena i ekonomska saradnja Rusije i Srpske koja nije bila mala.\nPodsetio je da je Lavrov trebalo da dođe pre mesec dana, ali da je poseta odgođena zbog epidemiološke situacije i dodao da ga posebno čini zadovoljnim činjenica da Lavrov prvo dolazi u Republiku Srpsku, u sedište Vlade Republike Srpske u Istočnom Sarajevu na sastanak sa rukovodstvom Srpske.\n"Lavrova ću sutra na Predsedništvu BiH, gde sede i Šafik Džaferović i Željko Komšić, pitati kakav je to njegov i ruski maligni uticaj, jer Komšić koristi svaku priliku da kaže da on i Rusija utiču maligno na BiH. Ja ću tako početi sastanak jer ja vodim sastanak - rekao je Dodik.\nPodsećamo, zbog dolaska ministra inostranih poslova Rusije MUP Srpske pojačao je bezbednosne mere u Istočnom Sarajevu.\nLavrov: Rusija podržava Dejton, vreme da visoki predstavnik ode\nMinistar spoljnih poslova Rusije Sergej Lavrov rekao je večeras u Istočnom Sarajevu da Rusku Federaciju i Republiku Srpsku vežu bliske i dobre veze i da se Rusija zalaže za saradnju sa narodima u BiH.\nLavrov je na zajedničkoj konferenciji za novinare sa srpskim članom i predsedavajućim Predsedništva BiH Miloradom Dodikom, rekao da Rusija podržava principe Dejtonskog sporazuma i poziva sve da poštuju ovaj sporazum.\nOn je posle sastanka sa Dodikom jasno poručio da svaki pokušaj rušenja Dejtonskog sporazuma može izazvati najozbiljnije rizike i posledice.\n"Osnovni principi zahtevaju da svi problemi u BiH budu rešeni unutrašnjim političkim dijalogom, bez stranog mešanja", istakao je šef ruske diplomatije.\nLavrov je rekao i da je "sazrelo pitanje o zatvaranju Kancelarije viskog predstavnika, jer BiH nije potreban međunarodni protektorat u vidu viskog predstavnika".\nOn je istakao da je primljena na znanje odluka Republike Srpske o vojnoj neutralnosti, te da Rusija smatra da je ova odluka ispravna.\nLavrov je dodao i da je Rusija spremna za nastavak saradnje sa RS i BiH u borbi protiv pandemije koronavirusa, uključujući i aspekt koji se odnosi na nabavku ruske vakcine.\nDodik: Nema promene Dejtona bez saglasnosti svih\nSrpski član i predsedavajući Predsedništva BiH Milorad Dodik izjavio je danas da je na sastanku sa ministrom spoljnih poslova Rusije Sergejem Lavrovom razgovarano o Dejtonskom sporazumu i istakao da taj sporazum nije napravljen da bude promenjen i ukinut bez saglasnosti svih strana u BiH, a to su dva entiteta i tri konstitutivna naroda.\nDodik je na zajedničkoj konferenciji sa Lavrovom u istočnom Sarajevu, zatražio i ukidanje Kancelarije visokog predstavnika.\n"Mi smo dugo godina izražavali protivljenje međunarodnom intervencionizmu visokog predstavnika i zato tražimo danas da Kancelarija visokog predstavnika i on sam budu ukinuti", rekao je Dodik, a prenosi RTRS.\nDodik je dodao da je na današnjem sastanku razgovarano o "dobrim odnosima" Republike Srpske i Rusije i da je konstatovano da nema otvorenih pitanja.\nOn je istakao da mu je čast što je Lavrov došao u Republiku Srpsku na godišnjicu potpisivanja Dejtonskog sporazuma i zahvalio Rusiji na ulozi u kreiranju i dolasku do sporazuma, a posebno za njegovu afirmaciju.\n"Ta podrška je bila veoma važna i dovela je do toga da zaista znamo da u svetu postoje oni koji su spremni da se drže potpisanog sporazuma", rekao je Dodik.\nDodik je ponovio da Republika Srpska ne želi i ne prihvata članstvo BiH u NATO-u.\nPoručio je da se RS neće pridružiti sankcijama protiv Rusije i istakao da Republika Srpska nije tražila nikakvu podršku za secesiju od BiH, za šta, kako je naveo, neki pokušavaju da je optuže.\nGovoreći o evropskim integracijama sa ministrom Lavrovom, Dodik je rekao da "postoji nekakva saglasnost u BiH", dodaje bosanski portal Kliks.\n"Mišljenje sa 14 tačaka upravo sprečava integracije. Traženje da se uradi nešto suprotno Dejtonu i Ustavu BiH danas je neprihvatljivo", zaključio je Dodik.\nS obzirom na to da se Lavrov prvo sastao sa njim u Vladi RS-a u Istočnom Sarajevu, Dodik je kazao da je "danas ministar u poseti RS-u, a sutra BiH".\nSergej LavrovRepublika SrpskaMilorad Dodik\nSkoplje: Uhapšeno osmoro, povređeno sedam policajaca 19\nPodgorica će dobiti park posvećen Đorđu Balaševiću 20\nSeverna Makedonija: Sedamdeset odsto novozaraženih britanskim sojem 15\nPatrijarh Porfirije sutra u poseti stradalima od potresa na Baniji 18\nBivši makedonski šef tajne policije osuđen na 12 godina zatvora 25\nTužna sudbina Ivone iz Ugljara 11717\nPriština ukida platni promet na severu, zabranjuje ulazak srpskih funkcionera i vozila sa srpskim tablicama? 10449\nSKANDALOZNO: Srbi cinkarili Srbe na severu KiM! 8696\nSedmogodišnja devojčica ostala sama u autobusu kad su joj kosovski policajci bez objašnjenja odveli oca! 5857\nMađarski sud doneo odluku o izručenju Ljubiše Manitaševića Kosovu 5625\nSL: Trajković gleda samo u Kurtija i svoje mentore\n22:27 February 26, 2021\nKurti britanskom ambasadoru ponovio da ne treba žuriti sa dijalogom\n22:24 February 26, 2021\n22:16 February 26, 2021\nRusija počela da prozvodi Sputnjik V u spreju\n22:12 February 26, 2021\nBaskonija ubedljiva, novi poraz Zvezde u Evroligi\n22:03 February 26, 2021


Naucno-istrazivačke jedinice - Univerzitet Donja Gorica\nCentar za preduzetništvo i ekonomski razvoj\nCentar za preduzetništvo i ekonomski razvoj (CEED) je naučno-istraživačka institucija osnovana sa ciljem da podstakne ekonomski razvoj kroz razvoj preduzetništva. Misija Centra je da kroz svoje programe, projekte i zalaganje promoviše i praktično implementira u Crnoj Gori ideje slobodnog tržišta, preduzetništva, jača ulogu privatne svojine u otvorenom i demokratskom društvu i vladavinu zakona. Tokom više od petnaest godina svog postojanja, CEED je učestvovao u značajnim programima i projektima, koji su za rezultat imali poboljšanje poslovnog ambijenta u Crnoj Gori i donošenje politika na osnovu objektivnih i tačnih analiza.\nInstitut za strateške studije i prognoze\nInstitut za strateške studije i prognoze (ISSP) je vodeći nezavisni istraživački centar u Crnoj Gori i služi kao:\n· Institucija za određivanje agende za zastupanje reformi;\n· Instrument komunikacije ekonomskih promjena kroz podatke, analize i publikacije; i\n· Trening centar za mlade ekonomiste, analitičare, pravnike i druge eksperte kako bi razumjeli elemente i analitičke zahtjeve ekonomske transformacije.\nFokus Instituta je na ključnim politikama, kao što su valutna, bankarska, fiskalna, socijalna, tržišta kapitala i politika penzionih reformi. Istraživanja, radovi o politikama i ostale analitičke informacije obezbjeđuju forum za debatu i omogućavaju poslovnim zajednicama i vladi da prave prognoze zasnovane na nepristrasnim i dobro istraženim podacima. Istraživanja i regionalni seminari koje organizuje ISSP podstakli su donosioce odluka da definišu i adresiraju prioritete. Organizacija je priznata zbog značajnog doprinosa aktivnostima posvećenim reformi ekonomskih politika, kako kao izvor informacija i analiza tako i kao katalizator za zastupanje. ISSP-ova strateška vizija Crne Gore bazira se na ekonomskim slobodama, privatnoj svojini, otvorenoj ekonomiji, institucijama tržišne ekonomije, euru kao jedinom zakonskom sredstvu plaćanja, kao i na razvoju Crne Gore kao mikrodržave.


Srbija opet na začelju: Odlučuje se samo troje u milion... VIDEO\nIzvor: B92, 12.Okt.2018, 13:11\nDanas se obeležava Evropski dan donacije organa. U Srbiji se od 2. avgusta primenjuje novi Zakon o presađivanju organa, kojim je, umesto informativne, uvedena pretpostavljena saglasnost za doniranje u slučaju moždane smrti.\nKakve je efekte dao ovaj zakon u prva tri meseca primene, koliko pacijanata čeka na transplantaciju i da li smo i dalje na začelju Evrope po broju donora u TV “Jutru” govorila je prof dr Emilija Nestorović, načelnica Odeljenja za transplantaciju srca >> Pročitaj celu vest na sajtu B92 << Kliničkog centra Srbije.\n"Srbija se nalazi na začelju kada je reč o donorima. Ove godine to je tri donora na million stanovnika. Postoji jedan pad u odnosu na prošlu godinu", rekla je dr Nestorović i dodala da danas 40 pacijenata čeka neki organ.\nZašto su građani, pogotovo oni stariji, protiv doniranja organa, saznajte u prilogu:


Vučić čestitao Orbanu i predsedniku EPP na izbornim rezultatima | Ekspres.net\nVučić čestitao Orbanu i predsedniku EPP na izbornim rezultatima\nPredsednik Srbije i SNS Aleksandar Vučić čestitao je predsedniku Evropske narodne partije (EPP) Žozefu Dolu na rezultatima izbora za Evropski parlament i izneo uverenje da će EPP nastaviti da blisko sarađuje sa svojim članicama na Balkanu.\n“Iskreno Vam čestitam na rezultatima izbora za Evropski parlament. Najveći broj mandata koji je Evropska narodna partija osvojila, pokazuje da su naporan rad i posvećenost promovisanju vrednosti i principa ove političke porodice rezultirali poverenjem glasača”, poručio je Vučić u saopštenju SNS.\n“Verujem da Srpska napredna stranka može značajno da doprinese osnovnim ciljevima Evropske narodne partije i Evrope za sve. Primite, molim Vas, moje srdačne pozdrave i najbolje želje za uspešan rad u vođenju Evropske narodne partije”, navodi se u pismu predsednika.\nVučić je, takođe, u telefonskom razgovoru sa premijerom Mađarske Viktorom Orbanom, čestitao na ubedljivo najboljim rezultatima postignutim na evropskim izborima. Orban je naglasio da će se posle “rekordne pobede” posvetiti brizi za Mađarsku i mađarski narod, ali i daljem razvoju bilateralnih odnosa sa Srbijom, navodi se u saopštenju Službe za saradnju s medijima predsednika Srbije.\n“Vi, gospodine predsedniče, možete da se oslonite na aktivnu podršku i snažnu pomoć Mađarske na evropskom putu Srbije, kao i za jačanje međusobne saradnje u svim oblastima”, rekao je Orban u telefonskom razgovoru sa Vučićem, a dvojica sagovornika su još jednom konstatovala da su odnosi Srbije i Mađarske na najvišem nivou, zasnovani na međusobnom poštovanju i razumevanju.\nTags Orbanvuciczozef dol\nORBAN PORUČIO SERGEJU: “Dali bismo mi Mađare, ali nemamo ih dovoljno ni kod kuće” VUČIĆ: Pozivamo narod na regularne skupove gde niko nikog ne bije Vučić: Ako Priština ukine takse, Srbija spremna za dijalog VULIN: Cilj Prištine je da isprovocira Srbiju


Još jedna otimačina srpske imovine: Na Brezovici preuzeta NIS-ova pumpa\nKosovska agencija za privatizaciju na Brezovici, opština Štrpce, preuzela je NIS-ovu pumpu koju je koristila firma Simonida iz Leposavića. ŠTRPCE - Kosovska agencija za privatizaciju danas je na Brezovici na Kosovu i Metohiji preuzela još jednu… »\nPaorima zajmovi s kamatom od svega tri odsto\nKredite namenjene poljoprivrednicima država subvencioniše i ove godine. Zahvaljujući pomenutoj pomoći, kamata je za dinarska sredstva snižena. i za paore koji uzmu zajam ona je svega tri odsto na godišnjem nivou. Pomenuta kamata je gotovo kao poklon… »\nCene hrane idu naviše\nSvetske cene ključnih namirnica su u aprilu porasle treći uzastopni mesec, posle četiri godine pada. FAO indeks cena hrane, koji meri mesečne promene u korpi žitarica, uljarica, mlečnih proizvoda, mesa i šećera, iznosio je u aprilu prosečni 151,8… »\nInvestitori traže inženjere, a njih je malo\nGotovo svi mladi koji završe neki od tehničkih fakulteta brzo i lako dobijaju posao, dok u isto vreme na evidenciji nezaposlenih. ima nekoliko hiljada pravnika, ekonomista, sociologa, filozofa i drugih mladih obrazovanih lica čije su šanse da dođu do… »\nNa svetskoj pijaci zarađena 692 miliona\nRaspoloživi podaci Republičkog zavoda za statistiku Srbije pokazuju da je u bilansu razmene poljoprivrede i prehrambene. industrije Srbije s inostranstvom od januara do marta 2016. godine ostvarena vrednost izvoza od 692,2 miliona dolara, što… »\nKupujete preko interneta? Nadamo se samo da niste naručili ove proizvode!\nU Srbiji je problem poverenje kupaca u sam proces kupovine, jer se, kako kaže marketing stručnjak Mladen Stojanović, plaše da li će dobiti ono što su poručili i platili. Kupovina preko interneta odavno je uzela maha i postaje sve prisutnija u… »\nUdruženja invalida nisu dobila ni dinara od 13 miliona predviđenih budžetom\nPredstavnici 18 organizacija koje u Nišu okupljaju više od 20.000 osoba sa invaliditetom upozorili su da je njihov rad ugrožen, jer od početka godine od budžetom predviđenih 13 miliona dinara nisu dobili ni dinar. Na konferenciji koja je… »


Usluge - Avio transport\nSDL Group pored primarnog i ključnog transporta u međunardnom drumskom prevozu robe, za određene potrebe klijenta već godinama uspešno vrši i organizaciju u avio trasportu, prvenstveno posebnom obukom i timom ljudi veoma iskusnih i orjentisani da avio transport unaprede kroz razvoj koji je utemeljen sigurnim i blagovremenim informacijama, poznavanjem rada i sistemom Aerodromskih magacinskih skladišta, svim procedurama u avio saobraćaju.\nAvio transport je zasnovan u Beogradu i velikom mrežom partnera i agenata širom sveta u mogućnosti smo obezbediti veoma efikasna i fleksibilna logistička rešenja u avionskom transportu robe kao i kompletnu uslugu carinjenja prilikom uvoza ili izvoza robe.\nOno sto nas izdvaja u odnosu na druge kompanije je dostupnost naših operatera 0-24 h a samim tim i praćenje pošiljke od momenta preuzimanja – određenih tranzitnih habova i konačno do odredišta i prijema robe našeg Aerodroma. Posebnu pažnju usemaravamo na osiguranje robe, jer se statistikom pokazalo da je mogućnost usmeravanja avio pošiljaka i pogrešnim rutiranjem na tranzitnim mestima usmeren na druge destinacije. Naši agenti Vam po standardnoj proceduri SDL moraju obezbediti od najmanje 3 avio kompanije, zavisno od Vaših potreba, brzine tranzitnog vremena, sve u cilju formiranja optimalnih troškova. Takođe ono što nas razlikuje jeste činjenica da mi radimo sa vama na alternativama, fleksibilno, proaktivno, predviđajući probleme unapred.\nSvakako na kraju našim vozilima preuzimamo ocarinjenu pošiljku i dostavljamo klijentima na celoj teritoriji Srbije. Pružamo mogućnost i daljeg tranzitiranja robe sa Aerodroma na određena mesta i Carinske ispostave na teritoriji Srbije.\n* Dnevne direktne linije sa zemljama zapadne Evrope\n* Sve informacije vezane za status pošiljaka dostupne u svakom momentu\n* Profesionalan pristup svim zahtevima klijenata sa ponudom najekonomičnijih rešenja\n* Transport zbirnih pošiljaka kao i punih utovara


Povodom Dana volontera: Festival nauke i umetnosti u Kulturnom centru · gradski.online\nPovodom Dana volontera: Festival nauke i umetnosti u Kulturnom centru\nKIKINDA- Međunarodni dan volontera, 5. decembar, na prigodan način obeležen je i u našem gradu. Volonteri Kancelarije za mlade organizovali su Festival nauke i umetnosti u Kulturnom centru, sa željom da najmlađim sugrađanima predstave, objasne i promoviše umetnost i nauku, na način podjednako blizak i jasan svima, bez obzira na godine i stepen obrazovanja.\nUčešće na Festivalu nauke i umetnosti uzele su osnovne i srednje škole iz našeg grada, a posetioci su mogli da vide zanimljive eksperimente, prezentacije i izložbe koje su pripremili đaci i njihovi profesori:\n-Za mališane iz Predškolske ustanove “Dragoljub Udicki” smo pripremili i poseban štand. Posle obilaska školskih štandova, upoznali smo ih sa „naučnicima“ i zajedno sa njima bojala bojanku najpoznatijih svetskih i naših umetnika, pronalazača i naučnika. Ovaj štand su osmislili volonteri Kancelarije za mlade, koji su se ujedno i maskirali u naučinike, i deci izneli bitne i zanimljive činjenice o njihovom životu i radu- rekla je Biljana Stojanović, koordinatora Kancelarije za mlade.\nOna je dodala da su Festivalom nauke i umetnosti želeli da afirmišu decu i mlade, i promovišu njihovo angažovanje u ovim oblastima, ali i da podstaknu njihovo interesovanje za nauku:\n-Smatram da smo na najlepši mogući način obeležili Međunarodni dan volontera, 5. decembar, zajedno sa svim obrazovnim institucijama, PU “Dragoljub Udicki” , Kulturnim centrom i Dečjim pozorištem “Lane”. Osnovnoj školi “Đura Jakšić” pripali su teleskom i mikroskop za najbolje uređen štand, a kod srednjoškolaca je nagrađena SSŠ “Miloš Crnjanski”. Dobili su teleskop i knjigu Branimira Jovanovića „Teslin čudesni svet“- kazala je koordinatora Kancelarije za mlade. Međunarodni dan volontera, 5. decembar, obeležava se u svetu kao podsećanje na dan kada je 1970. godine stvoren Program Ujedinjenih nacija za volontere.\nPrethodnoDvojica uhapšena, za ostalima se traga: Ugurali čoveka u auto i pokušali da od njega iznude novac


Niška televizija » Dačić: Tači minirao mogućnost dogovora\nObjavljeno 18.04.2013. 10:30\nTagovi: Brisel pregovori, Ivica Dačić, Kosovo\nPremijer Srbije Ivica Dačić izjavio je večeras da je Beograd bio spreman da prihvati briselski sporazum o ovlašnjenjima zajednice srpskih opština, ali da je Hašim Tači to minirao vezivanjem tog problema sa članstvom Kosova u međunarodnim organizacijama, uključujući Ujedinjenim nacijama, što naša delegacija nije mogla da prihvati. Za Tačijevu interpretaciju da je Srbija odbila sporazum, Dačić je novinarima u Briselu rekao da je to „krajnje nekorektno“. Premijer Srbije je rekao da je naša delegacija spremna da nastavi razgovore dok se sva pitanja ne reše.\n„Bilo je 15 tačaka, one su za nas prihvatljive, osim te koja vezuje pitanje policije na severu sa članstvom Kosova u međunarodnim organizacijama“, rekao je Dačić. On je dodao da su razgovori bili teški, zahvalio je šefici evropske diplomatije Ketrin Ešton na predlozima, koji su, kako je rekao, mnogo prihvatljiviji nego u prerthodnim fazama i naveo da su u dosta pitanja stavovi veoma približeni. „Očigledno je da Priština nije spremna da ide do kraja i opstruiše razgovore, pa čak i preti da pitanje severa može rešiti nekim drugim metodama, očekujući našu nervozu i protivljenje. Naravno, važno je zadržati razum i u narednim danima pokušati da dođemo do rešenja“, kazao je Dačić.


Za povredu časti Radoičić traži pet miliona dinara od Rade Trajković - KRIK\nObjavio/la KRIK.rs 14/09/2019\nMilan Radoičić, kontroverzni biznismen sa severa Kosova osumnjičen da je učestvovao u ubistvu Olivera Ivanovića, tužio je političarku Radu Trajković tvrdeći da mu je povredila čast i ugled. „To pokazuje da je država cela okrenuta naglavačke“, kaže kratko Trajković za KRIK i dodaje da će tražiti da se brani – poligrafom.\n„Mnogi se pitaju od kakvog je značaja Radoičić za vlasti u Beogradu. Mi suštinski verujemo da upravo on obezbeđuje pobedu Srpske liste na izborima svojim već dobro poznatim metodama poput paljenja automobila, zastrašivanja i privođenja ljudi na glasačka mesta. Takođe, on toj političkoj opciji obezbeđuje finansijsku podršku iz nelegalnih tokova“, izjavila je u junu prošle godine Rada Trajković nakon što je Radoičić izabran za predsednika najveće stranke Srba na severu Kosova.\nOsim o njegovom uticaju, Trajković je govorila da sumnja da je umešan u ubistvo Olivera Ivanovića, da je vođa mafije na severu Kosova i čovek koji odlučuje o životu i smrti na ovim prostorima.\nSada je Radoičić, koji je na Kosovu osumnjičen za ubistvo Ivanovića, tuži i tvrdi da mu je povredila čast i ugled. U tužbi navodi da Trajković o ubistvu ne zna ništa već da se njena saznanja zasnivaju na „čula sam“ i „priča se“ i to isključivo u nameri da ga uvredi i omalovaži.\nRadoičić navodi za sebe da je potpredsednik Srpske liste i da je poznat javnosti u Srbiji i na Kosovu gde „uživa poštovanje ljudi kroz podršku koju pruža srpskom narodu na kritičnim prostorima naše zemlje“.\nU svojim izjavama, piše u tužbi, Trajković ga naziva vođom mafije, dok on ističe da „nije proglašen krivim niti u jednom postupku“.\n„Način na koji iznosi neistine i uvrede potvrđuje da nema nikakva saznanja, te da reči i optužbe iznosi isključivo s uvredljivom namerom i težnjom za povredom časti i ugleda“, piše dalje.\nRadoičić u tužbi tvrdi i da ga svakodnevno ljudi pitaju o njenim navodima, da mu je otežano obavljanje posla i da mu je porodica izložena poruzi.\nTrajković kaže za KRIK da ova tužba pokazuje da je „cela država okrenuta naglavačke“. Ona navodi i da će tražiti da bude ispitana na poligrafu aludirajući na to što je vrh države rekao da Radoičić nije učestvovao u ubistvu Olivera Ivanovića pošto je prošao poligrafsko ispitivanje.\nTrajković je inače u maju ove godine dobila policijsku zaštitu pošto je, po proceni države, bezbednosno ugrožena.\nMilan Radoičić je kontroverzni biznismen sa severa Kosova i kum i blizak saradnik Zvonka Veselinovića koga kosovske vlasti traže od novembra prošle godine u vezi sa ubistvom Olivera Ivanovića. Kosovska policija pokušala je da ga uhapsi, međutim, on je već bio u Srbiji gde ga je navodno na poligrafu saslušala srpska policija.\nNe zna se šta je Radoičić rekao jer je zapisnik o saslušanju označen kao strogo poverljiv.\nU izveštaju BIA-e iz 2011. do kog je došao KRIK Radoičić je imenovan kao član Veselinovićeve kriminalne grupe koja se bavi trgovinom droge, švercom oružja i nafte, zelenašenjem i pranjem novca.\nZa Radoičića piše da je preuzimao drogu od albanskog kriminalca Ismeta Osmanija zvanog Curi i prenosio je za Srbiju.\nRadoičić, međutim, nikad nije bio optužen za ove navode. Sudilo mu se za otmicu makedonskog biznismena iz 2003. godine, ali je oslobođen nakon što je oteti čovek promenio iskaz i rekao da Radoičić ipak nije bio među otmičarima.\nPale su na sudu i optužbe za nelegalno iskopavanje peska i šljunka.\nKRIK je u aprilu objavio fotografiju Veselinovića i predsednikovog brata Andreja Vučića.


Kovid-pasoši: Svako vuče na svoju stranu – Sandžaklija\nOdlazak u kino ili restoran, putovanje na more ili skijanje? To bi uskoro moglo da bude moguće za ljude koji su primili vakcinu. U planu je niz „kovid pasoša”: u Evropskoj uniji, pojedinim zemljama članicama, Kini…\nEvropska komisija ove srijede (17.3.) pak predstavlja nacrt „zelenog sertifikata” koji bi mogao da važi u svim članicama EU. Prema pisanju medija, građanin bi u svom „sertifikatu” imao unijetu vakcinaciju protiv korone, pozitivan korona-test star najmanje 20 dana koji sugeriše da ima antitijela ili pak novi negativan tekst kao dokaz da trenutno nije zarazan.\nEvropska komisija je na tapetu država-članica prije svega zbog nabavke vakcina – kažu da je Brisel pregovarao sporo i previše se cjenkao dok su zemlje poput SAD i Velike Britanije bile brže. Zato bi sada „zeleni sertifikat” trebalo da povrati ugled Brisela, piše diseldorfski list Handelsblat.\n„Plastična kartica ili aplikacija sa dvanaest žutih zvjezdica koje vraćaju slobodu i koje ovoga ljeta svako može da nosi u džepu”, piše list.\nIpak, plan je ocijenjen kao „ambiciozan” jer je potrebno da odluke donesu Evropski savjet i Evropski parlament, a to zna da potraje. Uz to, nije sigurno da će sve zemlje EU pristupiti ovom paktu. U nekima bi da sačekaju dok ne bude dovoljno vakcina za sve.\nFrankfurter algemajne cajtung prenosi da je srpski predsednik Aleksandar Vučić nazvao tu namjeru EU „skandaloznom”. Srbija, kako podsjeća taj list, svoju za sada uspješnu kampanju vakcinacije temelji na Sinofarmovim vakcinama, kao i Sputnjiku, Fajzeru i AstraZeneki.\nList navodi da će Srbija ove godine početi da proizvodi kineske i ruske vakcine. „U Beogradu pretpostavljaju da će nas vakcinacija protiv korone ubuduće stalno pratiti”, navodi list.\nIako u Srbiji nema najave sopstvenog „kovid pasoša”, Vučić je najavio mogućnost da u Srbiju putuju svi oni koji su vakcinisani kineskim cjepivom, posebno navodeći zalivske zemlje, Tursku i Latinsku Ameriku.\nOd ponedjeljka su olakšana putovanja u Kinu, ali samo za ljude koji su primili kinesko cjepivo. „Sada ćemo vidjeti koja će zemlja prva sa Kinom dogovoriti međusobno priznavanje vakcina protiv kovida”, napisao je kineski državni list Global tajms.\nMerkur ocjenjuje da situacija sa vakcinama i planiranim „pasošima” pokazuje da, umjesto globalne solidarnosti, vlada rat različitih tabora.


Ako Partizan prođe, ovo će mu biti rival u plej-ofu i u strašnoj je formi! - Sportske.net\nTri utakmice ove sezone u Evropi, tri pobede, uz gol-razliku 11:0!\nPobednik sutrašnjeg dvoboja između Šarlroe i Partizana igraće u plej-ofu kvalifikacija za Ligu Evrope protiv poljskog Leha iz Poznanja.\nTo je epilog večerašnjeg meča na GSP stadionu u Nikoziji, gde je Leh kao gost deklasirao domaću ekipu Apolona sa 5:0!\nPodsetimo, Leh će i u plej-ofu biti gost, a sutra ćemo saznati da li će doputovati u Beograd ili u Belgiju. Poljaci su u prethodna dva kola kvalifikacija eliminisali letonsku Valmijeru sa 3:0 na svom terenu, pa Hamarbi u gostima, takođe sa 3:0.\nLoše je počelo za domaće, koje je poremetila povreda Daboa u 14. minutu, posle čega je Leh preuzeo stvari pod punu kontrolu.\nIpak, domaći su pripretili u 35. minutu, sjajna prilika za Diginija, posle centrašuta Denica sa leve strane, volejom je zahvatio loptu, ali nije bio dovoljno precizan.\nIšak je šest minuta kasnije mogao da donese prednost Lehu posle odlične kontre, ali je golman Apolona Demetriu odlično reagovao.\nAli nije se dugo čekalo na gol, u 42. minutu Leh je uspeo da povede. Bila je to odlična akcija Ramiresa i Pedra Tibe kroz sredinu, ''desetka'' gostiju Ramires je majstorski asistirao Tibi u kaznenom prostoru, a ovome nije bilo teško da realizuje ukazanu priliku - 0:1.\nTek što je počelo drugo poluvreme, prednost gostiju je duplirana. Ponovo je odbrana Apolona probijena kroz srednu, ovoga puta Tiba bez gledanja asistira ua Išaka, a ovaj ulazi u kazneni prostor i pogađa mrežu - 0:2.\nA onda, još jedna sjajna kontra gostiju u 58. minutu i praktično rešene sve dileme oko putnika u plej-of. Išak je poslao loptu ka Ramiresu, ovaj odmah šalje napred ka Kaminskom koji beži odbrani Apolona, izlazi sam ispred golmana i rutinski šalje loptu u mrežu - 0:3.\nTek što je ušao u igru, bivši vezista Partizana Saša Marković je pripretio sa dvadesetak metara, odlično je šutirao, ali zamalo pored gola.\nIpak, nije Apolon stigao ni do počasnog gola, umesto toga, Sikora je u 81. minutu, posle još jedne asistencije Ramiresa, sa ivice kaznenog prostora poslao loptu u donju desni ugao gola kiparskog tima - 0:4.\nPar minuta kasnije, Sikora je još jednom pripretio, ali ovoga puta golman Demetriu je uspeo da sačuva svoju mrežu.\nNisu se Poljaci zadovoljavali postignutim rezultatom, do kraja, u nadoknadi vremena, još jedna sjajna akcija gostiju, Kačarava i Tiba su se poigravali sa defanzivcima domaćih, na kraju Tiba pogađa za konačnih 0:5!\nDoprinos ovom trijumfu dao je i nekadašnji defanzivac niškog Radničkog Đorđe Crnomarković koji je odigrao ceo meč, dok je kod domaćina Saša Marković odigrao oko 25 minuta.\nLeh: Bednarek - Červinski, Satka, Crnomarković, Puhaš - Kaminski (Skoras od 76.), Tiba, Moder (Muhar od 73.), Sikora - Ramires - Išak (Kačarava od 67.).\nKilometraža u Ligi Evrope - Viljareal apsolutni "šampion", kako je prošla Zvezda?\nGaćinović jedva čeka i priželjkuje punu "Marakanu"!


AŽC na prvom globalnom susretu organizacija koje je podržao Fond Ujedinjenih nacija za suzbijanje nasilja prema ženama - Autonomni ženski centar\nAŽC na prvom globalnom susretu organizacija koje je podržao Fond Ujedinjenih nacija za suzbijanje nasilja prema ženama\nSarajevo, 4-7.11.2019 – Globalni susret organizacija podržanih od strane Fonda UN za suzbijanje nasilja prema ženama održao se u Sarajevu i okupio je preko 150 predstavnica/-ka organizacija, aktivistkinja/-a, stručnjakinja/-a u oblasti suzbijanja nasilja prema ženama i devojčicama koji su razmatrali pozitivne prakse na terenu iz perspektive globalnih napora na iskorenjivanju nasilja prema ženama. Učesnice/-ci su, kao predstavnice/-ci organizacija čije je projekte podržao Fond UN, predstavile iskustva sprovođenja aktivnosti u različitim kontekstima, primenjujući različite strategije u sprečavanju svih oblika nasilja prema ženama i devojčicama. Skupu je prisustvovala i izvršna direktora UN Women, Pumzile Mlambo Nguka.\nTokom skupa razmatrane su teme koje se odnose na aktuelna pitanja u oblasti suzbijanja nasilja prema ženama koja se tiču planiranja programa, primene prikupljenih podataka i informacija, izgradnje delotvornih i efikasnih organizacija i obezbeđivanja održivog finansiranja organizacijama koje su posvećene društvenim promenama i pružanju podrške ženama sa iskustvom nasilja širom sveta.\nU okviru panela o organizacionoj efikasnosti, predstavljena su iskustva i aktivnosti Autonomnog ženskog centra u oblasti prevencije nasilja, sa posebnim osvrtom na praksu redovne finansijske revizije kao osnove za unapređivanje administrativnih aspekata rada organizacije i izgradnje finansijske odgovornosti.\nZaključci skupa predstavljaće značajne informacije za pripremu nove strategije rada Fonda UN, kao i susreta povodom 25 godina Pekinške platforme za akciju.


Del Ponte: Kad sam pitala Koštunicu kad će mi predati Ratka Mladića, rekao je - juče\nMedjunarodna zajednica i lokalne vlasti su dugo tolerisale ono što se nije moglo dopustiti - da Radovan Karadžić i Ratko Mladić, optuženi za genocid u Srebrenici, budu na slobodi. Zbog žrtava i procesa pomirenja Haški tribunal neće zatvoriti vrata dok ne okonča procese protiv ratnih vodja bosanskih Srba. To je u utorak, u Američkom institutu za mir, ovdje u Vašingtonu, još jednom ponovila glavna tuziteljka Tribunala Karla Del Ponte.\nDel Ponteova, koja je u znak protesta najavila da neće prisustvovati komemoraciji povodom desetogodisnjice masakra srebreničkih Bošnjaka 11. Jula – uvjerena je da ce i Karadžić i Mladić biti predati Haškom sudu do kraja ove godine.\nPored toga sto je taj rok uslovljen izlaznom strategijom tribunala, Karla Del Ponte svoj optimizam u pogledu hapšenja najtraženijih haskih bjegunaca posebno potkrijepljuje promjenom atmosfere u Beogradu, do koje je došlo nakon nedavnog objavljivanja video snimka egzekucije srebreničkih mladića – najprije na sudjenju Slobodanu Miloseviću, a potom i u programima medjunarodnih i lokalnih medija.\nGlavna tužiteljka Haškog tribunala najavila je da će Tužilaštvo prikazati još “video materijala koji svjedoči o okrutnim zločinima u Bosni”, ističući da je - na zahtjev Suda – u pisanoj formi dostavilo pojašnjenja u odnosu na primjedbe koje je na sadržinu (datum na snimku) video materijala imao Slobodan Milošević.\nDel Ponteova kaže da su Miloševićeve tvrdnje besmislene i da tužilaštvo posjeduje 2 sata video materijala koji je snimo jedan od pripadnika paravojne jedinice “Škorpioni”.\nDel Ponteova se dan nakon sto je prvi snimak prikazan u Beogradu srela sa srpskim premijerom, Vojislavom Kostunicom, koji ju je nakon neprospavane noći dočekao sa informacijom da su vinovnici zlocina na videosnimku uhapšeni.\n“Ne može se više poreći, prije deset godina počinjen je genocid u Srebrenici i počinile su ga srpske snage – to je realnost sa kojom se javnost u Srbiji sada suočava. Bitno je da srpska javnost sazna istinu, koja će, nadam se, jednom za svagda srušiti sliku koju joj je Miloseviceva propaganda godinama servirala.”\nDel Ponteova je podsjetila na svoje doskorašnje susrete sa premijerom Srbije Kostunicom rekavši kako je bio veoma ljut i kako joj je stalno govorio da su Srbi samo žrtve.\n"Prošle sedmice kad smo se sreli prihvatio je da su Srbi i počinioci zločina. Od početka godine prebacio je mnogo optuzenih politikom takozvanih dobrovoljnih predaja. Kažem takozvanih jer su ti koji su se predavali morali da se predaju, bile su to obavezne predaje. Kad sam ga prosle nedjelje pitala kad ćeš mi predati Mladića, jer mi znamo da je u Srbiji, Kostunica je rekao – juče. I to je bio signal da rade i da su ozbiljno shvatili tu obavezu."\nDel Ponteova je danas saopštila i da se Radovan Karadžić kreće kroz RS, Crnu Goru i Srbiju i ponovila da je za njegovo hapšenje neophodna koordinirana akcija Banjaluke, Podgorice, Beograda, NATO-a i snaga EU u Bosni.\nS obzirom na medijske navode koji upućuju na činjenicu da bi SPC mogla da ima neka saznanja o kretanju optuženika, Del Ponteova je na tribini u američkom Institutu za mir upitana i da li se nedavno prilikom posjete u Beogradu sastala sa predstavnicima Crkve.\nDel Ponteova je doslovno rekla – to je dobro pitanje, ali na njega sada ne mogu da odgovorim. Dodala je da “crkva svakako ima svoju ulogu i podsjetila na transfer generala Lazarevića u Hag.\n“Patrijarh je to blagoslovio. To demonstrira značaj pravoslavne crkve i vlada premijera Kostunice je u kontaktu sa Crkvom…. To bi bio moj odgovor, ali hajde da o tome govorimo nakon transfera Mladića i drugih… “\nPromjena klime u odnosu na prihvatanje počinjenih zločina u srpskoj političkoj i široj javnosti, ne znači da je posao završen. Najznačajniju ulogu u tom procesu svakako ima Evropska unija, koja, po riječima Del Pontreove, ima i najbolji štap i najbolju šargarepu. Države bivše Jugoslavije shvatile su da neće moći postati dio EU ili NATO-a sve dok ne ispune svoje medjunarodne obaveze i u potpunosti ne riješe problem saradnje sa Haškim tribunalom.\nDel Ponteova u razgovoru za Glas Amerike kaže da očekuje da će se pritisak Evropske unije na vlasti u regionu nastaviti sve dok i preostalih 10 haških optuženika ne bude privedeno u pritvorsku jedinicu u Sheveningenu.\n“Nadam se da će EU nastaviti da potpuno podržava našu potrebu da se svi bjegunci uhapse. Nemam nikavih dilema u vezi sa našim odnosom sa EU. To će biti učinjeno jer to nije samo važno za Tribunal i njegovu izlaznu strategiju, već je izuzetno važno za budućnost ovih država i njihovu perspektivu u EU, Partnerstvu za mir i NATO-u.”\nDel Ponteova je danas saopštila i da očekuje da će lokalno pravosudje osim procesuiranja prenesenih predmeta, nastaviti istražne postupke koje je – zbog limita koje je ustanovio Savjet bezbjednosti UN – Haški tribunal morao da obustavi. Drugim riječima - to što je Haški tribunal objavio svoju poslednju optužnicu, ne znači da se za počinjene ratne zločine na prostoru bivše Jugoslavije neće i dalje optuživati i suditi.


Premijerligaški klub će od leta preuzeti Pep Gvardiola, a uveliko se priča o pojačanjima. Kako je objavio nemački list “Bild” Ilkaj Gundogan je potpisao petogodišnji ugovor. Iako njegov sadašnji klub Borusija iz Dortmunda, i Siti ništa ne potvrđuju list navodi da je ugovor težak 30 miliona evra. Gundoganu ugovor sa Borusijom ističe sledeće sezone, a već neko vreme se spekuliše da bi mogao da pređe na “Etihad”.\nNemački fudbaler igra na sredini terena, a u Dortmundu je od 2011. godine. Za reprezentaciju Nemačke je odigrao 16 utakmica i postigao četiri gola.


Festival nauke u Banjoj Luci: Eksperimenti, roboti, posjete planetariju - Klix.ba\nFestival nauke u Banjoj Luci: Eksperimenti, roboti, posjete planetariju\n"Znanje je jedan od strateških resursa, koji se za razliku od materijalnih, ne troši, već vremenom uvećava, predstavljajući trajni izvor rješenja za različite izazove u društvu", poručio je ministar nauke i tehnologije Republike Srpske Jasmin Komić na otvaranju Festivala nauke u Banjoj Luci.\nOn je naglasio da je je cilj skupa da se javnosti pokaže sve novo u nauci i da se građani, posebno mladi, zainteresuju za bavljenje naukom, ali i da se da doprinost naučnom razvoju.\n"Uvjeren sam da je razvoj nauke jedini uslov našeg opstanka", rekao je Komić i pozvao građane, posebno studente i učenike da dođu na ovogodišnji Festival nauke.\nPosjetioci dvodnevnog Festivala, koji se održava u Domu omladine u Banjoj Luci od 10 do 18 sati, moći će da vide demonstracije naučnih eksperimenata, prezentacije dostignuća iz naučnih oblasti, zanimljivosti iz svijeta nauke i inovacija, kao i niz drugih interesantnih sadržaja koje će predstaviti 15 izlagača sa 50 eksponata.\nTokom Festivala nauke za učenike osnovnih škola, kao i mališane iz predškolskih ustanova, bit će organizovane i dvije radionice, te posjete planetariju.\nPredstavnica Centra za promociju nauke iz Beograda Ana Brajović rekla je da će u planetarijumu tokom dva dana festivala biti organizovano deset projekcija na kojima će 500 učenika banjalučkih osnovnih škola moću da vide trenutni izgled neba i skoro sva tijela u svemiru.\nOna je naglasila da među učenicima vlada veliko interesovanje za ove projekcije. Prema njenim riječima, postoji sve veća zainteresovanost za bavljenje naukom i sve ono što radi Centar za promociju nauke u Srbiji.\nPosjetioci će biti u prilici, između ostalog, da vide i kvadrikopter, instrument za automatsko mjerenje visine drveća, fotorobot, svijet mikroorganizama, vještački snijeg, Teslin transformator, mogućnosti upotrebe pametnih telefona u medicini, izložbu robotike i mnoge druge zanimljivosti.\nPredstavnik Prirodno-matematičkog fakulteta Univerziteta u Banjaluci Mirela Bera rekla je da je posjetiocima Festivala uvijek interesantno da vide eksperimente, te da se na osnovu te zainteresovanosti, ali i znanja i svakodnevne prakse koju studenti pokazuju na Fakultetu može reći da nauka na ovim prostorima ima budućnost.\nOsim predstavnika Centra za promociju nauke iz Beograda i Prirodno- matematičkog fakulteta Univerziteta u Banjoj Luci na Festivalu učestvuju predstavnici Arhitektonsko-građevinskog, Medicinskog fakulteta, kao i Visoke škole unutrašnjih poslova, Tehnološkog, Elektrotehničkog, Šumarskog i Filozofskog fakulteta Univerziteta u Banjoj Luci.\nSa Univerziteta u Istočnom Sarajevu na Festivalu učestvuju predstavnici Tehnološkog fakulteta iz Zvornika. Na Festivalu će biti prisutni učenici i profesori Gimnazije Banjaluka, te predstavnici "Dunav neta" iz Novog Sada.\nNakon dva sajamska dana, u petak, 14. novembra, bit će održana svečana akademija na kojoj će biti dodijeljene nagrade za najbolji naučni časopis i knjigu, najbolju naučnoistraživačku instituciju i najbolje mlade istraživače.\nBanja Luka Jasmin Komić nauka


Naime,britanski "Gardijan" preneo je nedavno senzacionalnu vest da je Juventus pripremio 200 miliona evra koje je spreman da isplati Liverpulu za Mohameda Salaha. Sada se u priču uključio i italijanski "Tuto sport" koji prenosi da je šampion Italije spreman da ponudi 50 miliona evra i Paula Dibalu za transfer najboljeg fudbalera Liverpula.\nČelnici torinskog kluba hoće na leto da upare Salaha i Kristijana Ronalda, ali je veliko pitanje da li Liverpul hoće da se odrekne Egipćanina, čak i za mnogo veću ponudu. Bilo u kešu, bilo u "paket aranžmanu". Dibala se procenjuje na oko 100 miliona evra, na meti je i Mančester Junajteda, ali Juventus želi da ga iskoristi za jak transfer.\nSalah je igrao već za dva kluba u Italiji, prvo u Fiorentini kada je "osvežio" karijeru posle slabe epizode u Čelsiju, a onda i za Romu odakle je prešao u Liverpul i "eksplodirao" prošle sezone.\nI ove sezone blista za "crvene", iako je u jednom trenutku imao pad u formi, ali je već dao 20 golova na 34 utakmice u svim takmičenjima.\nOvo daje dodatnu težinu glasinama da bi nemački strateg voleo da sarađuje sa Lukom Jovićem, koji izrasta u jednog od najboljih i najproduktivnijih napadača današnjice.


Kako 'Blic' saznaje, kao jedini ponuđač 'Salford' će narednih dana razgovarati sa akcionarima 'Ljubljanske mlekarne' (seljačke zadruge, investicioni fondovi, Crkva...) koji će potom odlučiti da li će prodati svoje akcije. Ukoliko se pregovori uspešno okončaju, 'Salford' bi kasnije kupio i akcije mlekare koje su u vlasništvu države i kompanije 'KD grup' koje su takođe na prodaju.\nPrema informaciji do koje je došao 'Blic', iako je 'Ljubljanska mlekarna' već tri godine u gubicima zbog pojačane strane konkurencije nakon ulaska Slovenije u EU, u opticaju je cena od 13,3 evra po akciji. Budući da ukupno ima 4,38 miliona akcija, to znači da je 'Salford' spreman da za većinsko vlasništvo u 'Ljubljanskoj mlekarni' plati više od 30 miliona evra.\n'Ljubljanska mlekarna' se tehnološki nalazi u gornjem domu evropskih mlekara a od njenog poslovanja zavisi pedesetak hiljada ljudi. O prodaji mlekare govori se već duže vreme, spekulisalo se sa kupcima iz Italije i Francuske, ali osim 'Salforda' druge zvanične ponude nisu stigle.\nS obzirom na vezu Milana Beka sa 'Salfordom' i njegove nedavne pretnje da će preuzeti 'Merkator', u poslovnim krugovima u Sloveniji izražava se čuđenje zbog mlake reakcije države na ponudu za kupovinu 'Ljubljanske mlekarne'. Svi su izgledi da je, za razliku od slučaja 'Merkator', ovoga puta preovladao pristup da kapital ne poznaje granice.\nUkoliko se dil između 'Salforda' i 'Ljubljanske mlekarne' realizuje, ostaje da vidimo kakva će biti reakcije EU koja ima svoje propise kada je reč o monopolima. Naime, investicioni fond 'Salford', inače registrovan u Velikoj Britaniji i danas sastavni deo poslovnog sistema 'Denjub fud grup', većinski je vlasnik pet najvećih srpskih mlekara ('Imlek', Novosadska mlekara, Subotička mlekara, 'Impaz' iz Zaječara i Mlekara 'Zemun') i po oceni Ministarstva poljoprivrede ima monopol u srpskoj industriji mleka sa više od 65 odsto učešća na tržištu.


Baletski studio Pirouette - Beograd\n„Baletski studio „Pirouette“ postoji 7 godina i bavi se program klasičnog i džez baleta, kao i akrobatskog plesa. Raspolaže grupama rekretivnog džez baleta i klasičnog baleta za decu, rekreativnom grupom za odrasle, kao i grupom za odrasle naprednog nivoa, koja predstavlja prvu postavu studija, i koja se baletom bavi na najvišem nivou, i funkcioniše po sistemu kombinovanja klasičnog baleta i jazz baleta u vidu tri dvočasa nedeljno. Rad na klasičnom baletu zasniva se mahom na mešavini Vaganova, ruske škole, engleske i americke, Balanchine tehnike.\nNajraniji uzrast na kome možete postati član našeg studia je sa navršene 4 godine. Gornja granica, ne postoji, i prethodno baletsko iskustvo nije neophodno kako biste se upisali u neku od naših rekreativnih grupa.\nPotražite nas i na drugoj lokaciji – hala Pinki, Zemun, lokal 108.


Rešenja za zdravstvene organizacije | Microsoft Teams\nOsposobite stručnjake za pružanje zdravstvene nege uz Microsoft Teams\nZdravstveni radnici se trude da pruže najbolju moguću negu. Microsoft Teams omogućava jednostavnu, bezbednu saradnju i komunikaciju putem ćaskanja, video i glasovnih poziva, kao i alatke za pružanje nege, u jednom čvorištu koje podržava usaglašenost sa standardima HIPAA, HITECH i još mnogo toga.\nBezbedna razmena poruka\nUnapređeni tokovi posla\nObavljanje virtuelnih poseta sa pacijentima\nSpojite pacijente i lekare pomoću zvuka, video zapisa i deljenja ekrana visokog kvaliteta u bezbednom iskustvu sa pacijentima kako biste podržali tokove posla tele-zdravstva.\nPogledajte kako klijenti obavljaju virtuelne posete\nTrenutno povezivanje uz bezbednu razmenu poruka\nŠaljite poruke, hvatajte i delite slike i prenosite hitne poruke znajući da Teams ispunjava napredne zahteve za bezbednost i usaglašenost organizacija za pružanje zdravstvene nege.\nKoordinacija nege pacijenata u jednom čvorištu\nSaopštite vesti o pacijentima u realnom vremenu i sarađujte u celoj organizaciji. Integrišite omiljene Microsoft aplikacije ili druge poslovne aplikacije da biste delili informacije i koordinisali negu na jednom mestu.\nSaradnja uz sastanke\nOdržavajte audio ili video sastanke na čitavom opsegu uređaja sa bilo kim unutar ili izvan organizacije. Konsultujte se sa udaljenim lekarima, na primer, sa nekim specijalistom i angažujte se na sastancima između zdravstvenih radnika u svim sektorima, jedinicama i u celoj mreži.\nSaznajte više o Teams uređajima\nJednostavniji administrativni tokovi posla\nOlakšajte tokove posle i smene lekarima i osoblju. Delite objave u celoj organizaciji da bi svi bili u toku sa važnim informacijama.\nRadite sa pouzdanjem\nZasnovan na bezbednom i usaglašenom Microsoft 365 oblaku, Teams omogućava usaglašenost sa standardom HIPAA i takođe je usaglašen sa standardima kao što su Health Information Trust Alliance (HITRUST), Service Organization Controls (SOC) 1 i 2, Opšta uredba o zaštiti podataka (GDPR) i još mnogo toga.\nRešenje za celu zdravstvenu organizaciju\nPovežite se sa osobama i informacijama koje su vam potrebne, iz svog tima za pružanje nege ili zdravstvenog sistema, putem sastanka višedisciplinarnih timova (MDT) ili dok ste u pokretu.\nOrganizujte resurse i negu u svim odeljenjima, digitalizujte kliničke tokove posla i omogućite koordiniranu negu uz trenutni pristup informacija o osobama i pacijentima.\nBezbedno komunicirajte sa zdravstvenim radnicima i kompletnim bolničkim osobljem, delite važne objave u celoj organizaciji i sarađujte na jednom mestu.\nObezbedite zdravstvenim radnicima i osoblju bezbedan i usaglašen način komunikacije i saradnje uz ugrađene funkcije sa mogućnošću upravljanja kao što su e-otkrivanje, izveštaji o nadzoru i sprečavanje gubitka podataka.\nPogledajte šta klijenti kažu o usluzi Teams\n„Time što smo obezbedili svom osoblju alatke za bolju saradnju i koordinaciju nege, poboljšali smo iskustvo pacijenata...“\n– Dr. Divjang Džoši, medicinski direktor i doktor interne medicine\nAdvokat organizacije Aurora Health\n„Oslobađanje od vezanosti za grupni sastanka i korišćenje tehnologije za donošenje koordinisanih odluka o pružanju nege...“\n– Dr. Džejms Balši, načelnik službe za medicinske informacije i vaskularni hirurg\n„Teams obavlja posao za više aplikacija odjednom. Upućujemo pozive, snimamo detalje o pacijentima i generišemo zvanične dokumente...“\n– Džon Barton, menadžer za veb i digitalne usluge\n„Uz Teams, lekari i drugi članovi tima za pružanje nege imaju komunikaciju u skoro realnom vremenu kako bi se pacijenti kretali...“\nDr. Purna Prasad, potpredsednik i načelnik službe za tehnologije


Otvorena izložba „Život - San - Smrt. Evropski okviri srpskog simbolizma”\nPotpredsednica Vlade i ministarka kulture i informisanja Maja Gojković otvorila je izložbu „Život - San - Smrt. Evropski okviri srpskog simbolizma” u Galeriji Matice sprske i istakla da ova postavka, pored velike važnosti koju ima kao kulturni događaj, predstavlja uvod u jedan od najznačajnijih projekata u oblasti kulture u našoj zemlji u narednoj godini, a to je „Novi Sad - Evropska prestonica kulture“.\n“Pred nama su dela koja verno prikazuju bliskost evropskog i srpskog simbolizma. Tu neraskidivu vezu jača činjenica da su ovi radovi izloženi u gradu koji vekovima unazad uspešno promoviše evropske vrednosti, živi kroz njih, i koji je s punim pravom poneo prestižnu titulu prestonice kulture evropskog kontinenta“, podvukla je Gojković.\nPutevi naše umetnosti, a posebno slikarstva, u prošlosti su se često ukrštali sa vodećim umetničkim tokovima i pravcima, rekla je Gojković i dodala da je taj spoj donosio dobrobit i našoj i ukupnoj evropskoj i svetskoj kulturi. „Kao i sa drugim pravcima koji su obeležili globalnu umetničku scenu u prethodna dva veka, takav je slučaj i sa simbolizmom“, rekla je Gojković.\nMinistarka kulture i informisanja je naglasila da je u savremenom dobu izuzetno važno da svo kulturno blago naše zemlje, a naročito ono najvrednije, predstavimo na pravi način, i što brojnijoj publici.\n„Ministarstvo kulture i informisanja pružilo je punu podršku ovom projektu, koji promoviše naše kulturno nasleđe i čini ga vidljivijim na nacionalnom i međunarodnom nivou. Uspehu ove izložbe bitno doprinosi partnerstvo brojnih ustanova kulture iz zemlje i inostranstva. Narodni muzej Srbije i Galerija Matice srpske prepoznali su važnost zajedničkog istupanja u prezentovanju nacionalne umetnosti“, napomenula je Gojković.\n„Preplitanjem kolekcija i veštim korišćenjem znanja stručnjaka, uspeli su da zajedno sa delima iz drugih domaćih i evropskih muzeja sklope obuhvatnu sliku o jednom trenutku nacionalne kulturne istorije i jednom stilskom pravcu u likovnoj umetnosti“, ocenila je ministarka kulture i informisanja.\nGojković je istakla da je izložba „Život - San - Smrt. Evropski okviri srpskog simbolizma” najava za ono što u 2022. godini očekuje Grad Novi Sad i čitavu Srbiju u sferi kulture. „Kao i naziv umetničkog pravca kome je posvećena, ona simbolički označava početak projekta koji će nesumnjivo doneti veliku korist čitavoj našoj kulturnoj sceni i iznova pokazati koliko je Evropa prisutna u Srbiji, i obrnuto“, zaključila je ministarka.\nNa izložbi, koja će trajati do 31. januara 2022, predstavljena su 77 eksponata domaćih i evropskih umetnika iz 17 muzejskih kolekcija iz Srbije, Hrvatske i Austrije, a među njima se nalaze dela Nadežde Petrović, Vlaha Bukovca, Ivana Meštrovića, Leona Koena, Franca Štuka Đorđe Krstić, Paja Jovanović i drugih.


Singapur potpisao sporazum sa EAEU\nTanjug 1. oktobra 2019. 15:43\nJEREVAN – Lideri zemalja članica Evroazijske ekonomske unije (EAEU) i premijer Singapura Li Sjen Lung potpisali su danas sporazum o slobodnoj trgovini, saopštio je predsednik Kazahstana Kasim Žomart Tokajev.\n„Sporazum o slobodnoj trgovinskoj zoni sa Singapurom potpisan je danas na sastanku Visokog saveta. Ovo je druga država, pored Vijetnama, sa kojom će naša unija imati odgovarajući sporazum“, rekao je Tokajev na sastanku Visokog saveta EAEU, prenosi Tas s.\nPrema njegovim rečima, važno je i pitanje razvoja trgovine i ekonomske saradnje sa Iranom.\n„Bićemo u mogućnosti sa našim iranskim partnerima da u potpunosti otključamo privremeni sporazum o slobodnoj trgovini, koji će stupiti na snagu 27. oktobra“, rekao je Tokajev.\nSrbija će potpisati sporazum sa EAEU 25. oktobra o zoni slobodne trgovine, kojim će izaći na tržište sa više od 182 miliona potrošača.


"Food Planet" od 27. aprila u Novom Sadu - Život - Dnevni list Danas\nPočetna » Život » "Food Planet" od 27. aprila u Novom Sadu\n"Food Planet" od 27. aprila u Novom Sadu\nDanas Online05.04.2017. 16:19\nNakon dva festivala „Novosadskog Winter Festa“ i „Festivala ljubavi“, koja su tri meseca krasila novosadski Trg slobode, kompanije Color Press Grupa i Ninamedia, organizuju Festival nacionalnih kuhinja „Food Planet“ od 27. aprila do 27. maja na Trgu slobode.\nTokom 30 dana u centru Novog Sada, Novosađanima i gostima glavnom grada Vojvodine predstaviće se druga ambasada i privredna komora te zemlje sa svojim članicama.\n„Imaćemo prilike da probamo specijalitete 30 različitih nacionalnih kuhinja, upoznamo kulturnu baštinu te zemlje, kao i da uživamo u njenoj tradicionalnoj i savremenoj muzici. Takođe, Novosađani i posetioci grada imaće prilike da uživaju u specijalitetima koje će za njih svakog dana praviti kuvari najboljih novosadskih i beogradskih restorana“, navodi se u saopštenju.\nJedno reagovanje na “"Food Planet" od 27. aprila u Novom Sadu”\n09. aprila 2017. u 13.06


IMMOFINANZ najavio postizanje nulte emisije gasova do 2040. godine - Biznis i Finansije\nHome\tPromo\tIMMOFINANZ najavio postizanje nulte emisije gasova do 2040. godine\nIMMOFINANZ će dati važan doprinos borbi protiv klimatskih promena svojom novom strategijom koja podrazumeva dostizanje neto nulte emisije štetnih gasova. Planovi predviđaju smanjenje svih emisija gasova sa efektom staklene bašte za 60% do 2030. godine, a do 2040. godine kompanija nastoji da bude bez emisija u celom lancu vrednosti. To znači da će IMMOFINANZ jasno premašiti cilj koji je postavila Evropska unija, a to je da postigne klimatsku neutralnost do 2050. godine.\nSektor nekretnina ima odlučujuću ulogu u borbi protiv klimatskih promena – oko 40% svetskih emisija se može pripisati izgradnji ili radu nekretnina. Sa ciljem da se globalno zagrevanje ograniči na maksimalno 1,5°C, hitno su potrebne brojne mere. IMMOFINANZ, kao jedan od vodećih investitora u oblasti komercijalnih nekretnina u Evropi, prihvatila je ovu odgovornost i namerava da dostigne nultu emisiju gasova do 2040. godine.\n„Globalna klimatska kriza i njen uticaj na životnu sredinu su najvažniji izazovi današnjice i svi smo pozvani da reagujemo. Zato smo postavili ambiciozan cilj da do 2040. dostignemo nultu emisiju gasova u svim segmentima našeg poslovanja. To održava našu posvećenost da prihvatimo odgovornost za čovečanstvo i našu životnu sredinu, kao i našu nameru da igramo vodeću ulogu u održivoj transformaciji naše industrije“, izjavio je Dietmar Reindl, izvršni direktor kompanije IMMOFINANZ, o ambicioznom programu održivosti kompanije.\nSvake godine, najmanje 5% portfolija nekretnina će biti podvrgnuto opsežnoj obnovi energetske efikasnosti. IMMOFINANZ će takođe značajno povećati sopstvenu proizvodnju obnovljive energije, postavljanjem fotonaponske opreme na krovove svojih ritejl parkova STOP SHOP i opremanjem svih novih lokacija fotonaponskim sistemima. Poslovne zgrade myhive i šoping centri VIVO! biće opremljeni fotonaponskom opremom tamo gde je moguće i u zavisnosti od lokacije. Eksterno snabdevanje električnom energijom biće prevedeno na 100% obnovljive izvore energije, a kupovina fosilnih goriva će biti obustavljena. Svetlosni sistemi koji štede energiju biće instalirani u čitavom portfoliju, a upotreba pametnih tehnologija za sve nekretnine biće masovna proširena.\nPartnerstvo Mastercarda sa Evropolom za unapređenje sajber bezbednosti širom Evrope


Autor: Đura Nakarada\nMemantin (1-amino-3,5-dimetiladamantan) prvi put je sintetisan 1968. godine u laboratoriji kompanije Eli Lilly & Co. a od 2002. godine koristi se za lečenje te�kih i umereno te�kih oblika Alchajmerove bolesti.\nSlika 1. Struktura memantina\nMemantin je prvi u novoj klasi antidemencionih lekova (NMDA antagonisti). On je jedini antidemencioni lek koji deluje na neurotransmisiju koja se odvija posredstvom glutamata, i prvi lek koji je registrovan za lečenje te�kih oblika Alchajmerove bolesti.\nPrenos impulsa među neuronima odvija se posredstvom glutamata, koji je glavni neurotransmiter centralnog nervnog sistema. Glutamat igra ključnu ulogu u učenju i pamćenju, tako �to signalizira N-metil-D-aspartat (NMDA) receptorima da dozvole određenoj količini kalcijuma da dospe u nervnu ćeliju, i tako stvori okru�enje potrebno za skladi�tenje informacija.\nĆelije o�tećene Alchajmerovom bole�ću luče prevelike količine glutamata, �to dovodi do prekomerne ekscitacije NMDA receptora, čime se omogućava da prevelike količine kalcijuma uđu direktno u ćelije. Konstantno povi�eno lučenje glutamata dovodi do stalne izlo�enosti ćelija prekomernom dejstvu kalcijuma, �to dovodi do njihovog izumiranja. Memantin sprečava ovo destruktivno dejstvo tako �to se vezuje za aktivno mesto NMDA receptora i time delimično blokira njihovu aktivnost. Na ovaj način, memantin sprečava o�tećenja nervnih ćelija, čime se postepeno pobolj�ava kratkoročno i dugoročno pamćenje i koncentracija.\nSlika 2. Način dejstva memantina\nOsobe obolele od Alchajmerove bolesti trebale bi da unose od 5mg (kod umereno te�kog) do 20 mg (kod terminalnog stadijuma) memantina dnevno.\nNajnovija istra�ivanja pokazala su da memantin mo�e da se koristi i za lečenje Parkinsonove bolesti i alkoholizma. Ovaj molekul je antagonist jo� nekih receptora (za serotonin i sl.) te njegova nekontrolisana upotreba eventualno mo�e da dovede do ne�eljenih reakcija, posebno u nekim patolo�kim stanjima.\nMemantin je kod nas komercijalno dostupan pod sledećim nazivima: Ebixa, Axura, Namenda.


Vesti online / Vesti / Ekonomija / SNS: Šoškić dao ostavku zbog para\nSNS: Šoškić dao ostavku zbog para\nSNS smatra da je ostavka guvernera NBS Dejana Šoškića podneta iz ličnih razloga, a ne, kako je to guverner obrazložio, radi zaštite nezavisnosti NBS. O ličnim razlozima za ostavku, smatra SNS, svedoči i to što je Šoškić tim činom "sačuvao" pravo na mesečnu naknadu od 6.000 evra u narednih šest meseci.\nSNS navodi da NBS, dok je na njenom čelu bio Šoškić, nije ostvarila nijedan od postavljenih ciljeva : Guverner u ostavci, Dejan Šoškić\nU saopštenju SNS-a se navodi da nezavisnost NBS, suprotno tvrdnjama dosadašnjeg guvernera, nije ugrožena predloženim izmenama zakona.\nO ličnim razlozima za ostavku, smatra SNS, svedoči i to što je Šoškić tim činom "sačuvao" pravo na mesečnu naknadu od 6.000 evra u narednih šest meseci.\nSNS navodi da NBS, dok je na njenom čelu bio Šoškić, nije ostvarila nijedan od postavljenih ciljeva, tako da je guverner, prema mišljenju te stranke, trebalo da ostavku podnese znatno ranije.\nU saopštenju se podseća da je stopa inflacije u prethodnoj godini iznosila sedam odsto i bila znatno iznad ciljane, da je za samo nekoliko meseci došlo je do depresijacije kursa od preko 12 odsto, a pri tom je potrošeno 1,5 milijardi evra deviznih rezervi na neuspešnu odbranu kursa.\nU periodu od godinu dana, kako navodi SNS, uništeno je nekoliko velikih banaka: Agrobanka sa najvećim učešćem državnog kapitala (gde gubitak iznosi 300 miliona evra), Privredna banka Beograd, Razvojna banka Vojvodine, Metals banka.\n"Guverner se brine da se izmenama zakona ne naruši poverenje investitora, a tokom njegovog mandata došlo je do drastičnog pada prodaje državnih dužničkih papira, jer je od početka godine po tom osnovu ostvareno samo 76 miliona evra, što je sedam puta manje u odnosu na prethodnu godinu", navodi se u saopštenju naprednjaka.\nPodsetimo, Dejan Šoškić dao je ostavku na mesto guvernera Narodne banke Srbije u četvrtak, obrazlažući je neslaganjima sa odredbama izmenjenog zakona o NBS o kome je rasprava u parlamentu počela juće. Inače, između ostalog, tim izmenama olakšava se smena guvernera.\nZakon o NBS\nEKONOMIJA Bivši guverner NBS: Ovoliko jačanje dinara nije smelo da se desi\nEKONOMIJA Guvernerka greje stopala bankara\nSRBIJA Ojadili banku, pa je zatvorili\nZANIMLJIVOSTI Hipnotisani Vulin ili šta to svrbi Jorgovanku?\nSubota 04.08.2012. 08:15\nA koje drugo objasnjenje je jos moguce? Pa to je potvrdilo i Ministartvo istine iz kabineta malog brata.\nNedelja 05.08.2012. 07:39\nNe grabi Jorgovanka položaj guvernera zato što želi da izvuče Srbiju iz krize.


Vranje dobija novu pijacu - juGmedia\nPijaca će se sastojati od otvorenog dela kapaciteta od 60 tezgi i zatvorenog dela namenjenog prodaji mlečnih proizvoda.\nVRANJE – Ministarka poljoprivrede, Snežana Bogosavljević Bošković i gradonačelnik Vranja, Zoran Antić, položili su kamen temeljac za novu zelenu pijacu u gradu, u naselju Ogledna stanica koja bi trebalo da bude izgrađena početkom leta.\nPijaca će se prostirati na 590 metara kvadratnih, a sastojaće se od otvorenog dela kapaciteta od 60 tezgi i zatvorenog dela namenjenog prodaji mlečnih proizvoda.\nStojan Krmpot, odgovorni rukovodilac na radovima, rekao je da su 50 metara kvadratnih predviđeni za mlečnu pijacu koja će imati sanitarne čvorove, sa visinom prostorije od 2,60 metara.\nIzgradnja se odvija na parceli od 2.700 metara kvadratnih, na kojoj je predviđen i parking za 30 automobila, a limena nadstrešnica biće postavljena na metalnim stubovima.\nOvaj projekat je deo načina za rešavanje vanpijačne prodaje u gradu, koja je najizraženija subotom.\nZoran Antić, kazao je da će poljoprivrednim gazdinstvima i proizvođačima sa teritorije grada biti omogućeno korišćenje tezge bez nadoknade u periodu od jedne do tri godina.\n„Ovde gravitira oko 20.000 ljudi, a veoma bitno je što će pijaca raditi svaki dan, a ne samo subotom“ kazao je on i najavio izgradnju kvantaške pijace, proširenje kapaciteta robne pijace „Tekija“ kao i dogradnju pijace kod Bujkovskog mosta.\nSnežana Bogosavljević Bošković istakla je značaj ovakvog objekta.\n„Ovakva pijaca posebno je važna za mala poljoprivredna gazdinstva. Takođe je važna i za same potrošače jer će birati u skladu sa svojim uverenjima, a na osnovu čulnih osećaja“ istakla je ona\nVrednost radova na novoj pijaci iznose 19,5 miliona dinara, a rok za završetak je 60 radnih dana.\nInače Vranje godinama muči brigu sa vanpijačnim tezgama na nekoliko centralnih ulica, koje za vreme pijačnog dana bivaju blokirane i zaprljane po završetk istog.


Avion koji će preleteti svet bez kapi goriva (FOTO/VIDEO) – Ekopedia.rs\nHome Drugi ugao Avion koji će preleteti svet bez kapi goriva (FOTO/VIDEO)\n11/04/2014 - 14:52 11/04/2014\nPrvi avion na solarni pogon Solar Impulse je prošle godine uspešno obavio eksperimentalni let iznad Amerike bez kapi goriva. Švajcarski piloti Bertran Pikard i Andre Boršberg su pre nekoliko dana najavili novu poboljšanu verziju ovog aviona – Solar Impulse 2, koji će zahvaljujući tehnološkom napretku moći da ostane u vazduhu neograničeno vreme bez goriva, oslanjajući se samo na solarnu energiju.\nVelika krila aviona, trup i horizontalna krila repa biće prekrivena su sa 17.248 monokristalnih silikonskih ćelija. Energija koju će ove ćelije proizvediti će se skladištiti u litijum polimer baterijama koje su izolovane penom visoke gustine i smeštene zajedno sa sistemima za kontrolu punjenja i temperature.\nŠvajcarski tim, koji sledeće godine planira da obavi prvi let oko sveta svojim novim avionom, već je dokazao da avion na solarni pogon može da leti noću, sa jednog na drugi kontinent, kao i da pređe SAD.\nPošto će se let sastojati iz više faza, a avion se kreće malom brzinom, to znači da će tokom nadletanja okeana morati da ostane u vazduhu i po nekoliko dana zaredom. Prema Boršbergovim rečima, putovanje planirano za sledeću godinu obuhvataće oko 20 dana leta, raspoređenih na nekoliko meseci.\nPet najvećih strahova od GM kukuruza\nPotrošači koji vode računa o životnoj sredini i svom…\nSvima nama poznata su tri osnovna agregatna stanja: čvrsto,…


Pokret Zapadna Srbija oštro osuđuje odluku koju je na 67. sednici donela Izborna komisija grada Šapca. Pozivanje na nepotpune prigovore i odlaganje rasprave o istim jasno ukazuju da se vrši opstrukcija izbornog procesa u Šapcu.\nOvo nije prvi put da većina u Izbornoj komisiji grada Šapca donosi odluke koje probijaju zakonom predviđene rokove što je bio razlog za stupanje u štrajk glađu članova Izborne komisije grada Šapca koje je delegirao GO Srpske napredne stranke u čemu su im pružili podršku i članovi Izborne komisije grada Šapca koje je delegirao Pokret Zapadna Srbija.\nSinoćnje okupljanje i negodovanje građana ispred sedišta Izborne komisije grada Šapca direktan je pokazatelj da su na lokalnim izborima jasno iskazali svoju volju i želju za promenama. Ponavljanje izbora neće ni u kom slučaju uticati na jasne izborne rezultate i zato se priključujemo apelu građana da Izborna komisija grada Šapca bude što ekspeditivnija.\nU interesu svih građana je da se izborni proces privede kraju jer grad Šabac ne sme ostati talac opstruisanog izbornog procesa već mora nastaviti svoj razvoj, a situacija u kojoj se trenutno nalazimo ne sme potrajati.


Parlament Velike Britanije za priznanje države Palestine | RTV7 | Medijski servis grada Tuzle\n(VIDEO) Posjetite Memorijalni centar “Kapija”\n(VIDEO) Obilježena 25.godišnjica stradanja na Kapiji\nBiH: U RS-u od 25. maja dozvoljen rad bazenima, bez takmičenja do 8. juna\nŠpanija od 1. jula ukida obavezan karantin za turiste\n(Video) Odbojkašice Slobode i dalje treniraju individualno kod kuće\n(VIDEO) OKK Sloboda počeo sa treninzima\n(Video) U programu RTV7 od 21 sat drama ˝Biseri na krvavom dlanu˝ – Da se ne zaboravi i da se ne ponovi!\n(VIDEO) Kako su nastajale i šta su nam donijele “Dnevne priče (iz izolacije)”: Priča o tuzlanskom jedinstvenom projektu u regionu\nParlament Velike Britanije za priznanje države Palestine\nAutor: Daliborka Popović 14.10.2014., 9:13\t362 Pregleda\nBritanski parlament prihvatio je sinoć s 274 glasa za i 12 protiv neobavezujući prijedlog da se prizna država Palestina nakon šestosatne debate.\nPrijedlog nema praktičnog značaja, jer ne obavezuje britansku vladu da izmijeni trenutnu politiku priznanja Palestine dok se ne postigne mirovni sporazum između Izraela i Palestinaca.\nOvo glasanje je puno simbolizma, a inicirao ga je poslanik Graham Morris iz glavne opozicione Laburističke partije koji je rekao da velika Britanija ima “moralnu odogvornost” da djeluje zbog svoje historije kao kolonijalne sile u regionu.\nNi britanski premijer David Cameron, ni lider laburista Ed Miliband nisu bili prisutni na početku debate i najavljeno je da Cameron neće glasti. Debata u britanskom parlamentu uslijedila je nakon propasti mirovnih pregovora između Izraela i Palestinaca u aprilu i nakon razornog rata između izraelske vojske i Hamasa, u kome je poginulo skoro 2.200 Palestinaca i 73 ljudi na izraelskoj strani.\nPrije današnjeg glasanja mala grupa demonstranata okupila se ispred zgrade parlamenta noseći transparent s porukom: “Da glas za palestinsku državu”.\nPalestinska uprava procjenjuje da 134 zemlje u svijetu priznaju Palestinu kao državu, iako se s tim brojem ne slažu svi i ima priznanja nekih sadašnjih članica Evropske unije koje datiraju još iz doba Sovjetskog Saveza, navodi AFP.\nVelika Britanija se inače uzdržala od glasanja u UN-u 2012. godine, kada je Palestina dobila status države posmatrača, uprkos protivljenju SAD i Izraela. Britanski poslanici su glasili nakon što je nedavno novi švedski premijer, razljutivši Izrael, najavio da će Švedska priznati Palestinu, prenosi B92.


Slovenački list Dnevnik izveštava da je ljubljanski Okružni sud pribegao angažovanju detektiva koji će pokušati da dostavi sudsku poštu premijeru Janezu Janši, koji ne podiže poštu vezanu za zemlju u slučaju doline Trente.\nDok Janša ne dobije poštu, sud ne može nastaviti da odlučuje o zahtevu odbrane za izuzeće članova sudskog veća.\nDokumenti koje bi sud želeo da dostavi Janši povezani su sa zahtevom za izuzeće sudija.\nPosle svog prvog zahteva, Janšin branilac je podneo još dva zahteva, pa sud mora uspešno dostaviti sva tri odgovora pre nego što nastavi postupak.\nSpecijalizovano tužilaštvo podiglo je optužnicu protiv Janše zbog zloupotrebe službenog položaja prošlog oktobra, nakon pet godina istrage.\nTakođe su optuženi Branko Kastelić, bivši predsednik kompanije Imos, i Klemen Gantar, bivši direktor Eurogradnja.\nPrema nezvaničnim informacijama do kojih je došao Dnevnik, sud nije imao problema sa dostavom pošte Kasteliću i Gantaru.\nSlučaj je povezan sa parcelom u dolini Trente u Alpima koju je Janša kupio 1992. godine i prodao 2005. godine, u vreme kada je prvi put bio premijer, za otprilike 131.000 EUR, gotovo devet puta više od cene koju je platio.\nKupac, kompanija Eurogradnje, zatim je plac, zemljište duž reke dostupne samo preko mosta, prodao za 146.000 EUR 2005. drugoj kompaniji – Imos. Iste godine Imos je prodao Janši trosobni stan u centru Ljubljane za 236.100 EUR.\nTužilaštvo tvrdi da je Eurogradnje platilo za zemlju 100.000 evra više nego što je vredelo, što je tada uračunato u cenu stana.\nKada je Imos bankrotirao, vrednost parcele je zvanično procenjena na 17.655 EUR, ali je tada parcela prodata za 127.500 EUR na aukciji koju je pobedio Damjan Podjed.\nJanša je žestoko negirao sve navode o nezakonitim radnjama otkako su se prvi put pojavili u medijima 2011. godine. Naglasio je da je u karijeri zaradio dovoljno novca platama i višestrukim bestselerima te je optužbe odbacio kao deo spletke ljudi iza scene koji žele da ga uklone iz politike.


Ovo priznanje se dodeljuje za vrhunska dostignuća u sektoru nekretnina, arhitekture i prostornih rešenja. Nezavisni međunarodni žiri od 100 stručnjaka je u Londonu ocenjivao projekte na osnovu dizajna, kvaliteta usluga, inovacija, originalnosti i održivosti.\n- Belgrade Waterfront je osmišljen tako da odgovori na svakodnevne potrebe stanara i posetilaca - navela je direktorka kompanije Belgrade Waterfront Zorana Burlić.\n- Upravo zato ovaj deo grada, između ostalog, nudi brojne pešačke i biciklističke staze, igrališta i zelenilo, čiju svojevrsnu krunu predstavlja Savski park.\nPo njenim rečima, negovani travnjaci, probrane biljne vrste i bujne krošnje pružaju ušuškano mesto za odmor i rekreaciju u samom centru grada.\nSavski park Beograd vesti Nagrada za Savski park Uređenje savskog parka


Herman ne očekuje obaveznu vakcinaciju za sportiste na OI - SPORTSKI ŽURNAL\n11 januar, 2021 1\n- Svaki sportista mora sam da odluči hoće li da se vakciniše ili ne - poručio je Herman\nFOTO: EPA/Frenk Robinson\nPredsednik Olimpijskog saveza Nemačke (DOBS) Alfons Herman ne očekuje da će učesnici predstojećih Olimpijskih igara morati biti vakcinisani protiv korona virusa.\nHerman je, u intervjuu dnevniku „Augsburger Nahrihten“, rekao da ne polazi od toga da će biti uvedena obaveza vakcinacije, odnosno da će samo vakcinisani sportisti moći da putuju na Olimpijske igre u Tokio.\nPrema njegovim rečima, u narednom periodu biće sigurno vođena zanimljiva diskusija na tu temu.\nHerman očekuje da će sportisti koji nisu vakcinisani, morati da ispune određene uslove.\n- Svaki sportista mora sam da odluči hoće li da se vakciniše ili ne - poručio je Herman.\nObavezujuću vakcinaciju za sportiste je ranije isključio i šef Međunarodnog olimpijskog komiteta Tomas Bah.\nOn se, međutim, izjasnio za što sveobuhvatniju vakcinaciju.\nĆoravi · 11 januar, 2021 16:54


Успели смо да дигнемо главу изнад воде\nUspeli smo da dignemo glavu iznad vode\nBalkanski geopolitički brisani prostor – koji se u ograničenom vremenskom periodu širio zahvaljujući pobedi Donalda Trampa, Bregzitu, jačanju Rusije i egzistencijalnoj krizi sa kojom se suočava EU – deluje da dolazi do svog kraja. Kontinuitet zapadnog delovanja protiv srpske nezavisne pozicije više se ne dovodi u pitanje, kao ni revitalizacija antisrpskh snaga u regionu, usmerenih na njeno obuzdavanje. Od Katoličkog kongresa, preko preteče Kristalne noći, inspirisane frankovačkom ideologijom, do modernih false flag poduhvata i podsticanja starih težnji – on nije ni gubio na snazi, ali je Srbija globalne lomove, po pravilu, dočekivala nespremna i gubila dobijene bitke za zelenim stolom.\nIpak, taktika popuštanja, na jednoj, i zatezanja, na drugoj strani, kao i balansiranja između Istoka i Zapada nije se završila padom između dve stolice, već uvažavanjem iz iskrenih pobuda ili bojazni od destabilizacionog potencijala koji može biti oslobođen ukoliko se na Srbiju krene đonom, a ne u rukavicama. Prednost naše suverene pozicije je u tome što u strateški važnim oblastima možemo da zadržimo orijentaciju koju želimo – u energetici, jačanju odbrambenih kapaciteta i nezavisnoj spoljnoj politici. U tom smeru će u bliskoj budućnosti biti neophodno jačanje institucija, kreiranja jasnih pravila igre i rada na svesti o kontinuitetu kao kohezivnom elementu svakog društva. Vezivanje srpskog državnog broda uz nosioce globalnih promena proces je koji mora biti postepen, uz uvažavanje realpolitike i jačanje pozicija po pitanju faktora odvraćanja, ekonomije zasnovane na znanju i regionalne politike kao baze kojoj je svakako neophodna nadgradnja.\nU društvenom smislu trebalo bi izbeći podele sa destabilizacionim potencijalom, jer tamo gde nema podela nema nikakvog prostora za primenu metoda iz Šarpovog priručnika i mustri za revoluciju. Ekonomija zasnovana na znanju sa visokim spillover efektom mora da bude ključno merilo našeg ekonomskog prosperiteta na srednji i dugi rok i jedna od oblasti gde je potrebno učiniti više na povratku suverenosti. Oslonac u tom smislu može da bude namenska industrija, kao oblast sa visokom stopom rasta izvoza, i velikim mogućnostima za prenos znanja, tehnologija i za dalji sveukupni razvoj.\nIzgradnja ekonomske suverenosti ne znači boljševičku kontrolu nad najsitnijim ekonomskim transakcijama, već povratak osnovnih poluga kontrole krvotoka ekonomskog sistema. Ponovno formiranje dela i ojačavanje već postojećeg bankarskog sistema, povratak državnog sistema nadzora nad novčanim transakcijama i jasna strategija usmerena ka izlasku iz vrzinog kola stabilizacionih programa grupe institucija Svetske banke moraju da budu okosnica delovanja u tom smeru.\nRanije od američke administracije ocenjena kao jedina zemlja „jugosfere“ sposobna da samostalno vodi rat, Srbija svojom vojnom moći čuva nezavisnost, ali i celokupnu bezbednosnu arhitekturu onoga što je Brisel okarakterisao kao Zapadni Balkan. Oslonac srpske suverenosti u odbrambenom smislu je pre svega moć u oklopu kojom raspolažemo, kao i neprocenjivo iskustvo komandnog kadra u oružanim sukobima. Najavljena nabavka borbenih aviona i modernih PVO sistema biće značajan iskorak u modernizaciji, ali ona mora da označi tek njen početak.\nNakon opremanja defanzivnim naoružanjem, biće potrebna nabavka ofanzivnih sistema kojim bi u eventualnom sukobu po uzoru na 1999 moglo da se deluje po dubini neprijateljske teritorije i time neprijateljski nastrojene države iz okruženja odvrate od ideje da ponovo učestvuju u agresiji na Srbiju. Ipak, njegovom eventualnom nabavkom iz inostranstva u ovom trenutku ne bi trebalo nepotrebno provocirati zapadnu reakciju, dok god, zlu ne trebalo, za to ne bude preke potrebe. Za potrebe odvraćanja protiv realnih izvora pretnji biće dovoljni i novi sofistikovani proizvodi domaće namenske industrije.\nNabavka borbenih aviona i PVO sistema nije u tolikoj meri značajna kao signal obnove vojne moći, već kao velika diplomatska pobeda. Modernizovanim letelicama se podiže ulog za saradnju onih partnera koji su zainteresovani za participiranje u suštinskim odlukama koje se tiču Balkana. Otuda nikoga ne treba da iznenadi najavljena nabavka naoružanja i iz pojedinih zapadnih izvora, što kupovinom, što donacijama srpskoj vojsci.\nTakvim promišljenim pristupom ne samo da se šalje poruka da će Srbija po svaku cenu štititi vitalne nacionalne interese već da je svaka saradnja sa nekom zainteresovanom stranom u budućnosti uslovljena time koliko je ta ista strana spremna da izađe ususret srpskom nacionalnom interesu.\nTradicionalna regionalna rivalstva će ostati osnovni činilac sa kojim se mora računati, ali jedra bi trebalo okrenuti u smeru srpskog interesa, uz uvažavanje duboko isprepletenih veza na više nivoa, posebno u četvorouglu Beograd – Zagreb – Sarajevo – Banja Luka. Regionalna stabilnost koja već pomalo zvuči kao kliše je, razume se, neophodan preduslov.\nPored sada već evidentne trke u naoružavanju, rivalitet poprima i ekonomski karakter. Uprkos velikim problemima u kontekstu održivosti sa kojima se suočava hrvatska ekonomija, potezi poput grčevite borbe za očuvanje tržišnih pozicija posustalog Agrokora i ulaska hrvatskog Telekoma na crnogorsko tržište govore o njihovim ambicijama u bliskoj budućnosti. Ne bi bilo prvi put u istorijskoj perspektivi da zvanični Zagreb prepoznaje neki budući razvoj situacije koji Beograd u ovom trenutku ne vidi. Približavanje Beograda i Budimpešte u kontekstu nestablinosti hrvatske ekonomije pokazuje se kao dalekovid potez, dok će upliv globalnih igrača poput već prisutne Moskve i sve prisutnijeg Pekinga uvećati manevarski prostor zvaničnog Beograda, i pouzdane „rezervne položaje“ za neku buduću preraspodelu karata.\nSrbija više nije u obavezi da bespogovorno izvršava volju Brisela i Vašingtona. I ne samo to. Ona prvi put u svojoj istoriji pred sobom ima izglednu priliku da iz te pozicije profitira i ubere plodove čije će blagotvorno dejstvo uživati budući naraštaji. Na tom putu stoje dve osnovne prepreke. Prva je ta što će biti neophodno vreme da se objektivno uvećanje nivoa suverenosti odrazi na životni standard građana. Druga je činjenica da protivnik na to ne gleda blagonaklono, i uveliko traži rešenja kojima bi onemogućio ubrzano kretanje ka povratku prava srpskog naroda da napokon samostalno odlučuje o svojoj budućnosti.\nIpak, pred nama ne stoji suviše opcija. Srbija kao moćan gravitacioni faktor u regionu i jedinstveni prostor u kojem će rado participirati i oni koji nisu Srbi, uz beskompromisnu suverenu poziciju i bicefalnu spoljnu politiku moraju da ostanu osnov budućeg delovanja. Ne radi se o tome da Srbija teži da uzme nešto što joj ne pripada. Zapravo nikada se o tome nije ni radilo, već je to bio produkt propagande atlantističkih satelita na antiidentitetskom luku, a sa ciljem da se zvaničnom Beogradu jednom za svagda skrešu krila, a Srbiji ne dozvoli uspostavljanje ekvilibrijuma u kome bi ona na ravnopravnim osnovama mogla da kreira politike usmerene ka svom interesu.\nUspeli smo da dignemo glavu iznad vode i da se izborimo da suvereno donosimo bar neke odluke koje se tiču naše budućnosti. Taj trend mora da se nastavi jer svaki, makar i minimalan korak unazad nas vodi u propast.\nA ja budala mislio mi u čabru...